text:
KANDA HANO UREBE VIDEO
Ubusugire bw’urukundo rwawe bugira ireme bitewe n’umusingi waruhaye. Uburyo utangiyemo umubano n’uwo mukundana ni indorerwamo y’igihe umubano wanyu uzamara ndetse niba muzahirwa.
Birashoboka cyane ko uburyohe umuntu yumva agitangira umubano n’uwo bakundana, byamutera gukora amakosa ashobora kwangiza ubusugire bw’urukundo rwabo mu gihe kiri imbere.
Urukundo rwa benshi ntiruramba bitewe nuko batangiye nabi. Aha hari ibintu 5 ugomba kuzirikana ugitangira urukundo:
1.Ba uwo uri we
Abenshi bakunda kwibeshya ko kugira ngo wigarurire umutima w’uwo mugitangira gukundana, ari ukwifata uko utari ukirarira, nyamara ibi sibyo ahubwo byaganisha urukundo rwanyu mu mwijima.
Ese niba umukunzi wawe atagukundira uko uri, ni iyihe mpamvu yatuma ujya mu rukundo nawe? Nta kiza mu rukundo nko gukundirwa uko uri.
2.Guhamagara umukunzi wawe inshuro 30 siyo turufu
Kuba ukinjira mu rukundo ntibivuze ko ugomba kujya uhamagara uwo mukundana muri munota. Cyakoze ibi byabaho mugihe uwo mukundana agusaba ko umuba hafi muri ubwo buryo. Naho ubundi, ugomba gutwara ibintu gahoro.
3.Ba umunyakuri
Mu gihe utangiye umubano n’umukunzi wawe umubeshyabeshya, menya ko urukundo rwawe uri kuruganisha mu muriro utazima. Ukuri nyakuri kugomba kukuranga kandi ukagendera kure ikintu cyose cyatuma ubeshya umukunzi wawe.
Burya mu ntangiriro z’urukundo, ibyo ukora byose biba ari umusingi w’igihe kiri imbere. Mbese umusingi w’uwurukundo rwawe wubakiye ku kinyoma waramba utarahirima?
4.Gira ukwizera
Nutangira urukundo utizera uwo wihebeye umubeshya ndetse unamucabiranya, menya ko utangiye urukundo nabi kandi ntagihe ruzamara. Nubona kwizera umukunzi wawe no kumubwiza ukuri byakunaniye, fata icyemezo uhagarike uwo mubano kuko urwo rukundo si urwawe.
5.Baza icyo udasobanukiwe ku mukunzi wawe, ntukagenekereze
Kutamenya neza ibyo udasobanukiwe kuwo mukundana maze ukajya ugenekereza, ibyo bishobora gutuma wibeshya bityo bikaba byashyira urukundo rwanyu ahabi. Baza umukunzi wawe icyo udasobanukiwe.
Ku rundi ruhande, ni byiza ko nawe wimbwira neza umukunzi wawe ukirinda ko ahera mu rujijo ku bintu wakabaye umubwira. Ibi bizakubera inkingi ikomeye cyane mu kubaka ukwizerana gukomeye n’umukunzi wawe.
Richard [email protected]


c: text/html

text:
Esipanye
Esipanye cyangwa Hisipaniya (izina mu cyesipanyole : España cyangwa Reino de España ) n’igihugu i Burayi. Umurwa mukuru w’Esipanye ni Madrid. Ururimi ruvugwa muri icyo gihugu ni cyesipanyole. Esipanye iherereye n'ibihugu by'Ubufaransa mu majyaruguru na Porutigali i burengerazuba n'inyanja ya Mediteraneya mu majyepfo n'i burasirazuba. Ifaranga rikoreshwa aho, nko mu bihugu byinshi by'i Burayi ni iyero (€). Ni igihugu gisurwa n'abakerarugendo benshi, cyane cyane i Malaga, Bariselone na Valencia. Esipanye ituwe n'abantu 46 468 102 birenga (2016), batuye kubuso bwa km² 505,990.

robotstxt: allowed

filter: keep


text:
RWANDA | GISAGARA: ABANA BATOREWE KUYOBORA ABANDI BIYEMEJE KUBASHISHIKARIZA ITERAMBERE
Abana bo mu karere ka Gisagara bagiye batorerwa guhagararira abandi mu nzego zitandukanye bagiye bagira byinshi biyemeza kuzafasha bagenzi babo kugeraho, ariko bose bahurije ku iterambere ry’abana binyuze mu bikorwa byinshi bitandukanye.
Kimwe n’abaturage b’akarere ka Gisagara muri rusange, abana baho baratangaza ko nabo bifuza kugira uruhare mu iterambere ryabo n’iry’akarere, aho bavuga ko bazabanza gufatanya bakarwanya ibibazo bimwe na bimwe abana bahura nabyo birimo ihohoterwa, ubukene n’ibindi, maze bakazatangira kwibumbira mu mashyirahamwe aho bazajya bunguranira ibitekerezo bakanashaka uturimo bazajya bahugiraho mu biruhuko ariko tugamije kubateza imbere.
Nk’uko Emmanuel NIKOMEZE umwe mu bana batorewe kuyobora abandi muri aka karere abivuga, uyu munsi abana ntibakeneye gusa kujya kwiga ngo batahe barye baryame, ahubwo bakwiriye no gutangira kwitoza gukora uturimo dutandukanye twazabafasha mu minsi iri imbere kugira aho bagera.
Yagize ati “Birazwi ko abana ahantu henshi bakunze guhura n’ibibazo byo guhohoterwa, bakabuzwa kwiga bamwe na bamwe cyane abafite ubumuga butandukanye, abandi kubera ubukene bw’ababyeyi bagahitamo kwigira mu muhanda, ariko twe abatorewe kubahagararira tuzagerageza kubavuganira abafite ibibazo nk’ibyo, hanyuma ibyo bivuyeho twibumbire mu mashyirahamwe aho dushobora kujya dusaba abantu bakuze bakatwigisha imirimo itandukanye nko mu buhinzi, ubworozi n’ibindi byazadufasha mu minsi iri imbereâ€
Ku bijyanye n’uburyo bazabasha kugera ku byo bifuza, inzego zibakuriye ziratangaza ko zigiye gushyiraho imikoranire hagati yazo n’iz’abana zimaze gutorwa bityo bajye bafatanya gukemura ibibazo by’abana, babagire inama ndetse babe banabatera inkunga mu dushinga twabo igihe bishoboka, bidashoboka babakorere ubuvugizi.
RUKUNDO Noel umuhuzabikorwa w’inama y’igihugu y’urubyiruko mu karere ka Gisagara yagize ati “Izi nzego kuko zitari zisanzweho tugiye kubanza dushyireho uburyo bwo kujya dukorana nazo bityo tubashe kuba twazifasha gukemura ibibazo abana bahura nabyo, tubagire inama ku kibazo cy’inda zititeguwe na Sida byeze mu rubyiruko, ndetse aho bakeneye inkunga z’amafaranga mu mishinga mito yabo tubafashe nituba tuyafite bitabaye ibyo tubakorere ubuvugiziâ€
Amatora mu mirenge yarashojwe, kuri ubu hakaba hamaze no gutorwa uhagarariye abana ku rwego rw’akarere ariwe. Gaston RUKUNDO w’imyaka 12 akazafatanya n’umwungirije Olivier GASIGWA w’imyaka 15.


text:
Iyi mbuto bahawe na Tubura yatewe mu kwezi kwa 9 mu mwaka wa 2016 rimwe n’indi myaka, yagombaga kwera mu kwezi kwa Mutarama muri 2017, igasarurwa muri gashyantare.
Kugera ubu ariko bavuga ko bitarera, kandi bikanagaragara ko ari biton ta musaruro mwiza bizatanga.
Aba bahinzi bavuga ko ibi bigori byakuze cyane biba birebire kuburyo ku ishusho byasaga neza bizeye ko bizatanga umusaruru ariko batangazwa n’uko bitahetse kuko n’igihetse ngo giheka akantu katavamo ikigori.
Nsengumuremyi Modeste yagize ati « kubera umuruho twarushye tubura itwishyure, noneho ubutaha bazaduhe imbuto nzima nziza dushobora gutera ikazatugirira akamaro. »
Umuyobozi w’ubuhinzi mu karere ka Rusizi Ntampaka Gonzague avuga ko imirenge yose yahinze iyo mbuto ya ibride H 629 batazabona umusaruro kuko ngo biheka akagori kamwe kandi gato.
Akomeza avuga ko bandikiye ikigo gishinzwe ubuhinzi n’ubworozi RAB kugirango ivugane na Tubura kugirango barebe icyo bafasha abo baturage.
Ati « aho twasuye ubona ko ibigori bitazera neza nibinera bizera bitinze ku buryo bizica igihembwe cy’ihinga.»
Guverineri w’intara y’uburengerazuba Munyantwari Alphonse avuga ko icyo kibazo cyagaragaye ahantu hatandukanye ariko ko minisiteri y’ubuhinzi iri gupima ubutaka kugirango bamenye imbuto ijyanye n’ubutaka bw’ahantu yajya itangwa.
Akomeza avuga ko bari gukora urutonde rw’abahinze iyo mbuto kugirango harebwe niba koko batazeza hazarebwe icyo bafashwa.
Iyo mbuto tubura yazanye ingana na Toni 13 n’ibiro 240, yatewe kuri hegitari 529 mu mirenge indwi y’akarere ka Rusizi.
Dukurikire ukanda kuri Like
Ibitekerezo ( 1 )
Reka mbabwire: Muzana imputo mugatera, mukazapima ubutaka nyuma yo gutera. Cyangwa mukwiye gupima ubutaka mbere yo gutumiza imbuto bityo hagatumizwa imbuto ijyanye n’ubutaka!!! None nimurebe igihombo muteje ababaturage ndetse n’abanyarwandwa twese kuko bari kuzasagurira amasoko natwe tukagura!!! Uburangare nkubu kuki bukomeza kuba, ntabwo abantu bize cyangwa ni uburangare???? Twumvise ko hari aho batanze imbuto y’intoryi bayiteye hera intobo!!! Yewe ni akumiro rwose.


text:
Mu gihe amategeko y’u Rwanda agena ko umuntu ashaka yujuje imyaka 21, muri uyu murenge haracyagaragara abashaka bafite imyaka 16, cyane cyane abakobwa.
Imwe mu mpamvu yaba yihishe inyuma y’uyu muco ufite imizi mu gihe cyo hambere, ngo ni udufaranga abarobyi bashukisha abakobwa, ahanini bo mu miryango itishoboye.
Nyiransekanabanga Domithila ati “Ushatse ari muto aba afite 16, akenshi biterwa n’ubukene bw’abakobwa kandi abadashakanye biciye mu mategeko bagenda nijoro. Ni ikibazo kidukomereye rwose, ntabwo umwana w’umukobwa wa hano wamutegerezaho ibyiza ejo hazaza.”
Bamwe mu babyeyi ariko bavuga ko na kera kose abakobwa bo muri aka gace bashakaga abagabo bakiri bato, akaba ari ho ab’ubu babikomora.
Nyabyenda Florence ati “Ni byo koko natwe twashatswe tukiri bato ariko ugereranyije n’igihe cyacu byari bikwiye, ubu ntibikwiye ko umwana yata amashuri akajya gushaka, akenshi biterwa n’udufaranga bashukishwa n’abasore baroba isambaza.”
Mukabaruta Felecité uri mu kigero cy’imyaka 70 avuga ko yashatse afite imyaka 18 , akemeza ko uyu muco ari karande kuri iki kirwa ariko ko bitagikabije nko mu gihe cyabo kuko ngo bigenda bishira.
Abakobwa baganiriye na IGIHE bavuga ko uyu muco usigaye mu bana b’abakobwa batabashije kujya mu ishuri.
Jeannette Uwabahungu ati “Dushaka turi bato, ni wo muco twasanganye ba mama, abenshi bashaka bafite 16 kuzamura.”
Niwemugore Appoline ati “Akenshi bikorwa n’abana b’abakobwa batize ni bo baba bumva badafite icyizere, bagashukwa n’abarobyi.”
Umunyamabanga Nshingwabikorwa w’Umurenge wa Nkombo, Rwango Jean de Dieu yavuze ko barwanya ko abantu bashakana igihe kitageze ndetse ko iyo basanze uwashakanye n’umukobwa muto we ari mukuru ahanwa n’amategeko nk’uwakoze ihohotera ariko iyo bashakanye bose ari abana, barabatandukanya.
Ati “Keretse iyo bishyingiye, na ho ubundi turabirwanya kuko ntibyemewe.Uwabikoze ari mukuru aba yakoze ihohotera, amategeko aramuhana. Iyo ari abana duhita tubatandukanya tugahuza imiryango yabo tukaganira ku ngaruka mbi bigira ndetse mu nama dukora tubigarukaho, tugaragaza ibibi byabyo.”
Ibirwa bigize umurenge wa Nkombo bituwe n’abaturage bagera mu bihumbi 18, abenshi muri bo bakaba ari urubyiruko nk’uko ubuyobozi bw’uyu murenge bubitangaza.


text:
Kwita izina uruhinja rwakuwe mu musarani ari ruzima byitabiriwe n’imbaga (Amafoto)
Uruhinja rwo muri Kirehe rwakuwe mu musarani wa metero umunani ari ruzima, nyuma yo gutabwamo na nyina wari umaze kurubyara, rwiswe izina.
Umuryango “Ndayisaba Fabrice Foundation” wiyemeje kwita kuri uwo mwana, niwo wakoze ibirori byo kumwita izina, ku wa gatatu tariki ya 09 Kanama 2017.
Ndayisaba Fabrice watangije uwo muryango yise uwo mwana izina rya “Akariza Blessing Anaëlle”. Avuga ko hari impamvu yamwise ayo mazina.
Agira ati “Anaëlle ni (bivuga) umwamarayika muto witonda uzi ubwenge kandi uharanira icyiza akakigeraho. Bressing murabizi ni umugisha. Nirinze kumwita amwe mu mazina y’amagenurano amutesha agaciro.
Dufatanye tumwiteho tumufate neza ejo azatugirira akamaro ashobora kuba nyampinga cyangwa umuyobozi ukomeye.”
Akomeza avuga ko yagize igitekerezo cyo gufasha uwo mwana amaze gusoma inkuru yamuvugagaho ku Kigali Today.
Uwo mwana yatawe mu musarani mu ijoro ryo ku itariki ya 03 Nyakanga 2017. Byahise bimenyekana abaturage bamukuramo, bakomeza gushakisha nyina, arafatwa ashyikirizwa inzego z’umutekano.
Nyuma yo gukurwa mu musarani yahise ajyanwa kwa muganga yitabwaho ariko nyina umubyara aza kumureba ariko arinzwe n’inzego z’umutekano.
Abaturage batabaye bagakura uwo mwana mu musarani, kuva bamukuramo bari batarongera kumubona. Ibyo byatumye ubwo yitwaga izina baza ari benshi bashaka kongera kumubona.
Ababarirwa muri 300 nibo bitabiriye ibyo birori bose batangariye kumubona. Uwo mwana yiswe izina nyuma y’ibyumweru bibiri avuye kwa muganga ariko abaturanyi be bari bataramubona kuko umuryango we wamuhishaga mu nzu.
Abo baturage bashimira Ndayisaba kuba yakoresheje ibyo birori bakongera kubona uwo mwana; nkuko umwe muri bo witwa Ndakiriye Donatille abisobanura.
Agira ati “Tumaze iminsi mu gahinda k’uyu mumarayika wavuye mu nda mu minota ibiri barekurira mu cyobo, uwiteka arokora ubugingo bwe.
Uyu mwana azabaho kandi azadusindagiza atugirire akamaro. Fabrice mwana wanjye Imana izaguhe umugisha abo wareze bose uzabakuza kandi bazagira akamaro”.
Marie Claire Iyizire, umunyamabanga nshingwa bikorwa w’akagari ka Muganza uwo mwana atuyemo, yashimye ibikorwa bya Ndayisaba byo guha umwana agaciro.
Akomeza avuga ko ubuyobozi buzamufasha kwita kuri uwo mwana bamurinda gukurana igikomere cyo kuba yarajugunywe mu musarani.
Mu gukomeza gufasha uwo mwana, Ndayisaba Fabrice yatanze ubufasha bw’ibikoresho by’isuku birimo Pampers, amasabune y’ubwoko bunyuranye, amavuta yo kwisiga y’umwana, ifu y’igikoma, isukari n’ibindi.
Hari n’inkunga y’ibihumbi 50RWf yatanze yo kwishyura ibitaro. Yiyemeje kandi kujya atanga ibihumbi 10RWf buri kwezi yo kwita k’umwana. Yamwishyiriye kandi ubwisungane mu kwivuza kandi ngo azanamufasha mu gihe azaba ageze igihe cyo kwiga.
Ndayisaba Fabrice wavutse mu mwaka wa 1995, umuryango yashinze umaze kwita ku bana basaga100. Yawushinze yiga mu mashuri abanza, ubu ari gusoza amashuri yisumbuye.
Dukurikire ukanda kuri Like
Ibitekerezo ( 17 )
Fabri Imana izagukomeze umutima ufite. Kuko ufite ubu muntu muri wowe Imana iguhe umugisha kd amashuri yawe uzayarangiza ukomeze kuko ntawukorera Imana ngo yikorere amaboko, kd nta Kurwa nikimwaro. Komeza Inzira watangiye uzatsinda ugere kure. Data mwiza tugutuye Anaëlla uzamukomereze amazina bamuhaye. izina rizabe ariryo muntu nkuko babivuga mu Kinyarwanda. Kd warakoze.
sha urwo ruhinja rurababaje ariko ikibazo nibaza nikimwe nkubwo nyina iyo abimenye ko umwanawe yatoraguwe abyifatamo ate
Ndashimira Fabrice Kuba Yiyemeje Gufasha Uwo mwana,Naho Uwo Mubyeyi Bamuhane Byintangarugero Kugira Ngo N’abandi Babitekereza Babonereho.
=======================
Umuuuuuu! Mbega umuntu ufite ubumuntu! Ngo agiye kurangiza ayisumbuye? Mana we uzamufashe akomeze anaminuze! Imirimo yawe Imana izage iyikwibukiraho, maze ikurinde amakuba nakaga kose( NDAYISABA Fabrice)
=======================
Imana ntiyakwemera ko umumarayika apfa.dushimiye uwitanze kumurera


text:
Nitwa NYIRAMWIZA Odette mfite imyaka 23 nkaba nararangije amashuri yisumbuye mu mwaka w’ 2013 muri MCB. Niga muri kaminuza umwaka wa kabiri mu buganga kuruhande nkaba nkora umurimo w’ ubucuruzi ndetse n’ubudozi bw’ imyenda gusa byaciye munzira ndende kugirango mbe ngeze aho ngeze kuko nagiye mpura na byinshi mubuzima.
Nari narifashe nkurikiza inama za mama umbyara yari yarangiriye guhera kera yo kwifata no kutazakora imibonano mpuzabitsina ntarashaka cyangwa ntaramenya umuhamamagaro wanjye; ni koko narinze ndangiza secondaire nkifite ubusugi bwanjye. Iwacu navuga ko twari twifashije kuko ntacyo nizege mbaburana, muri 2012 iwacu hatangiye kuvuka ibibazo by’ubwumvikane buke mu muryango ndetse binarangira mama na papa batandukanye. Rwari urugendo rurerure rwo kugirango twiyubake kuko iwacu twari abana barindwi dusigaranye na mama wenyine, nyuma y’ibyo mama yakomeje gukubita hirya no hino ngo hatagira numwe mubo tuvukana uva mu ishuri. Twakomeje kwiga ariko amafaranga hakaba ubwo tuyabuze Imana ikatugoboka tukabona umwaka urarangiye dutangiye undi. Kuko arinjye wari imfura mubiwacu nagombaga kwereka abato banjye urugero rwiza muri izo nzitane zose.
Ndangije amashuri yisumbuye nabonye bourse ariko basohoye urutonde rw’inguzanyo niburaho kuko nubwo twari twarakennye twari twarahoze mu kiciro cya gatanu(kera hakibaho ibyiciro bitandatu)nuko nyine inguzanyo yo kwiga nyibura gutyo. Nyuma yo kubura inguzanyo numvise isi isa nkaho inguyeho nta kazi nari mfite muri icyo gihe nabonaga abo twiganye bajya kwiga njye nsigaye mu rugo nkumva ubuzima nta kerekezo. Kera kabaye naje kubona ikiraka cyo gucururiza umuntu i KIGALI aho ni naho namenyaniye na Charles turakundana ambwirako ari umupolisi gusa nkaba ntari narigeze mbona yambaye imyenda yaba polisi namubaza ati: “njye sinyambara nkora mu butasi”.Twarakundanye nza kumubwira nibyo mu rugo uko tubayeho nuko arambwira ati: “nonese ko ngukunda waretse tukibanira nkanakurihira ugakomeza amashuri?” mbyumvise rwose ku mutima nti :”uyu niwe muhungu!”. Yanambwiraga ko ari kubaka inzu aho bita mu cyumbati(Gikondo) ko yenda kuzura . Charles yahoraga ansaba kumusura nkabyanga kuko mama yari yarambujije gusura abasore. Akazi nakoraga baza kugahagarika nsubira iwacu mu cyaro gusa umusorewe twakomeje kujya tuvugana kuri telephone. Haciye iminsi dupanga nibyo ubukwe ambwira ko azajya kunyerekana iwabo ngo hari I Muhanga nuko rimwe ansaba kuzamusura akanyereka iby’ inzu ari kubaka bigeze. Akambwira ati “ese uzataha iyo utazi ?‘’ Nanjye nkumva bitabaho nk’umuntu twiteguraga kurushinga ko ngomba kuhareba nkanahamenya. Ubwo yarambwiye ati niba ari n’itike rwose nzayiguha ariko ukunde uhagere.
Nahagurutse mu rugo mfite itike ijya i Kigali gusa iyo gusubira iwacu ntayo narimfite. Ngezeyo nasanze yanyiteguye yatetse gusa nsanga aba munzu y’akaruri itagiramo na sima, yewe iyo nzu yari mbi pe!! nuko aba ambwiye ukuntu mu kibanza yaguze harimo n’ako kazu yanga kwirirwa akomeza gukodesha kandi niye yenda kuzura. Turariye, turanyweye nahasanze n’aga Fanta! tukimara kurya imvura iba iraguye ati’’ tujye kuryama!!” nanjye nihagararaho nti “sindyama rwose!!” ,mbona ararakaye ambaza anshihura niba namusuye cyangwa harizindi gahunda najemo! niko kumbaza niba hari undi mugabo mfite utariwe ngo mbe namwishisha? Nti oya ntawe ariko kuryama byatuma dukora ibindi kandi mu byukuri atari byo byanzanye. Nuko aba aranshikanuye ati :’’ese ibyo harundi musore ubibikiye utarinjye? ,nubundi twenda kubana ahubwo gira vuba vuba’’ .Mpakana nivuye inyuma mubwirako naramuka abikoze rwose turahita dutana ariko nkabona ntacyo bimubwiye.Arongera arambaza ati: “ntiwemera kuryama? Ako kanya ahita asohoka hanze n’imvura yari ikigwa azana….
Imigisha myinshi,,


text:
Bamwe mu bize muri gahunda izwi nka Post Graduate Diploma in Education muri kaminuza y’ikoranabuhanga n’ubugeni ya Byumba UTAB barashinja ubuyobozi bw’iyi kaminuza kubima nkana impamyabumenyi zabo nyamara bamaze imyaka isaga ibiri bararangije kuyigamo banujuje ibisabwa.
Aba banyeshuri bagera kuri 86 bagaragaza ko buri umwe yagiye atanga amafaranga y’ishuri arenga ibihumbi 800 kugira ngo bige muri iyi gahunda none ngo birangiye badahawe impamyabushobozi kandi bari ku rutonde rw’abagombaga kuzihabwa.
Benshi muri bo n’ubundi basanzwe bakora akazi ko kwigisha hirya no hino mu gihugu,batewe impungenge n’uko isaha n’isaha bashobora kwirukanwa muri aka kazi bitewe n’uko nta kigaragaza ko bize uburezi muri iyo kaminuza, bityo bakabiheraho basaba kurenganurwa.
Ubuyobozi bwa Kaminuza ya UTAB busa n’ubuhakana ibyo aba banyeshuri bavuga gusa bukemeza ko iki kibazo kiri mu nzira yo gukemuka.Umuyobozi wayo Prof. Dr. Padiri Nyombayire Faustin yabwiye TV/Radio One ko bagiranye amasezerano na kaminuza yo muri Uganda yitwa Bishop Stuart University ngo bigishe aba banyeshuri ikazanabaha impamyabumenyi gusa ngo yaje gutinda kuzibaha.
Yongeraho ko nyuma yo kubona ko iyi kaminuza iri gutinda gutanga izo mpamyabumenyi ngo bandikiye inama nkuru y’amashuri makuru na za kaminuza mu Rwanda ( HEC) ariko na nubu ntirabasubiza.
Prof. Dr. Padiri Nyombayire Faustin icyakora aha aba banyeshuri icyizere ko mu gihe kitageze ku mwaka bazaba bahawe impamyabumenyi.
Mu gushaka kumenya icyo inama nkuru y’amashuri makuru na Kaminuza mu Rwanda (HEC) ibivugaho dore ko nayo aba banyeshuri bagaragaza ko ibifitemo uruhare, ntibyadukundiye kuko inshuro nyinshi twahamagaye umuyobozi mukuru wayo bwana Emmanuel Muvunyi yaduhaye gahunda yo kujya ku biro bye tuhageze na bwo yanga kugira icyo abivugaho kugeza ubwo twateguraga iyi nkuru, bityo naramuka agize icyo atangariza TV/Radio One tukazabibagezaho mu yindi nkuru.
Icyakora ukurikije impungenge aba banyeshuri bagaragaza birasaba ko iki kibazo gikurikiranwa mu maguru mashya dore ko nubundi bafatwa nk’abatarize kaminuza mugihe badafite gihamya ibigaragaza ari yo mpamyabumenyi.


text:
Urwenya:“kihate, kihate kirimo umunyu n'urusenda!”
“kihate, kihate kirimo umunyu n'urusenda!”
Umugabo yari afite abagore babiri noneho akajya akunda kuraza umugore mutoya!
Noneho umukuru bikajya bimubabaza, yigira inama yo kujya kumviriza ngo yumve icyo uwo mugore aha umugabo wabo ni joro!
Igihe yagiyeyo umugabo yaje yanyoye agatama yagahamije, umugore rero nawe yari yatetse igitoki! Umugore yegera umugabo akajya amubwira ati “kihate, kihate kirimo umunyu n'urusenda!!!! Kihate wiyongeze rwose nashyizemo umunyu n'urusenda!'
Wa mugore warimo kumviriza ati “yeee burya amushyiriramo umunyu n'urusenda!!?” Nawe ageze mu rugo ashyiramo umunyu n'urusenda na n'ubu aracyari mu bitaro.
Shyiraho Igitekerezo!
Subscribe to: Post Comments (Atom)


text:
Umusirikare witwa Janvier Nsengimana aravugwaho kwica umugore witwaga Akimana Claudine bari barashakanye mu buryo bwemewe n’amategeko bivugwa ko yamwishe kuwa mbere tariki 7 Gicurasi 2018, agahita atoroka kugeza ubu akaba ari gushakishwa ngo ashyikirizwe ubutabera.
Uyu Janvier wabarizwaga mu ngabo z’u Rwanda aho bivugwa ko yakoreraga mu karere ka Musanze, Intara y’Amajyaruguru, bivugwa ko atari abanye neza n’umugore we aho bahoraga bajya kuburanira mu nzego za Gisirikare bashinjanya gucana inyuma no guhishanya imitungo.
Umunyamabanga Nshingwabikorwa w’Umurenge wa Kisaro yabwiye Ukwezi.com ko ku munsi w’ejo aribwo bashyinguye nyakwigendera ariko kugeza ubu umugabo unavugwaho kumuhitana akaba agishakishwa aho atari yabonerwa irengero.
Yakomeje avuga kandi ko uyu muryango wabanaga mu makimbirane ati “Icyo twamenye ni uko babanaga mu makimbirane ariko tukaba tutarababuranishije kuko baburaniraga mu nzego za gisirikare”
Gitifu Jeannette yavuze ko basabye abaturage kujya bibuka gutangira amakuru ku gihe cyane nko mu gihe babonye imiryango ifitanye ibibazo by’amakimbirane.


text:
Ku cyumweru gishize, Kiliziya Gatulika yamamaye ku isi yose kubera impuhwe za Nyagasani zahebuje, twizihije umunsi mukuru wa Kirisitu Umwami w'amahoro.
Tuzirikane ijambo ry'Imana kuri iki cyumweru cya mbere cya ADIVENTI, taliki 30 Ugushyingo 2014. Isomo rya mbere: Izayi: 63,16b-17.19b; 64,2-7. Zaburi: 79,2.3bc,15-16a. Isomo rya kabiri: Abanyakolinti ba mbere: 1,3-9. Ivanjili: Mariko: 13,33-37. "BAKOZI MWESE MWAHAWE INSHINGANO ZO KWAMAMAZA UBUTABERA, AMAHORO N'URUKUNDO MU BANTU; MUBE MASO HATO UMUKORESHA ATAZAHINDUKIRA ABATUNGUYE AGASANGA MWAHUNIKIYE" Abatagatifu: André, Maura na Constance/ Padiri TABARO
Ku cyumweru gishize, Kiliziya Gatulika yamamaye ku isi yose kubera impuhwe za Nyagasani zahebuje, twizihije umunsi mukuru wa Kirisitu Umwami w'amahoro.
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Ikigega cy’imyaka bubakiwe cyahinduwemo icyumba cy’inama
Inzu abatuye mu Murenge wa Cyanika bubakiwe yo guhunikamo imyaka, hashize imyaka itatu idakoreshwa icyo yagenewe ahubwo yaragizwe icyumba cy’inama.
Iyi nzu yegereye umupaka uhuza u Rwanda na Uganda yubatse mu Kagari ka Kamanyana, yubatswe kugira ngo ifashe kongera umusaruro woherezwa hanze.
Abaturiye aho iyi nzu yubatswe, bavuga ko ibijyanye no kuyihunikamo imyaka byabaye rimwe gusa nyuma bikaza guhagarara. Bavuga ko ahubwo isigaye ikorerwamo izindi gahunda zidahuye nicyo yubakiwe,kuko ikorerwamo inama n’amasengesho.
Rumaziminsi Felicien umwe mu baturage, avuga ko kuba barubakiwe ikigega cyo guhinikamo imyaka ntacyo byabamariye, kuko batagikoresha ahubwo ngo amafaranga yacyubatse iyo hashakwa ibindi akoreshwa.
Ati “Ntacyo kimaze ahubwo amafaranga y’ahangaha sinzi icyo yamaze,iyo bayatuguriramo ihene byibuze cyangwa se bakayagura ikimasa kikazajya kibangurira mu murenge cyangwa ayo mafaranga agakoreshwa mu gufasha abantu badafite aho baba.”
Uwitwa Mutabazi Celestin ati “Nk’ubu tuvugana, ababyeyi babatirishije umwana baraza bakahatira, Abadive iyo bashatse kuvuga ubutumwa barahatira kandi amafaranga aba yarahagendeye ni akangari.”
Umuyobozi w’Akarere ka Burera,Uwambajemariya Florance, asobanura ko mbere hacyubakwa hari abahinzi bagiye bakusanyirizamo umusaruro wabo bikaza guhagarara ariko ngo mu minsi ishize hari abaturage bahemerewe kugirango bahabyaze umusaruro.
Ati “Hari abaturage badufasha mu gutubura imbuto yaba iy’ibishyimbo yaba iy’ibirayi bifuje ko hariya hantu bahabyaza umusaruro kandi twaranabibemereye.
Ahasigaye ni ukubafasha kuhakoresha neza, cyane ko ari hafi y’isoko ryambukiranya imipaka aho rizajya rifatanya niyo koperative y’ubuhinzi izakoreramo nubwo hazaza n’ibindi bitandukanye bituma dukomeza gutez’imbere iby’iwacu.”
Iyi nzu yubatswe kugira ngo izabe ikusanyirizo ry’imyaka y’abaturage bo mu Murenge wa Cyanika,ibikorwa byo kubaka iyo nzu bikaba byaratwaye agera agera kuri Miliyoni 30Frw ariko yatangiye kwangirika kuko harimo ibirahure byamenetse, ndetse n’ahantu hava.
Dukurikire ukanda kuri Like
Ibitekerezo ( 4 )
ubu muzagaruke murebe ihunitse imbuto tuzahinga igihembwe gitaha
iyo nyubako irakoresha ahubwo nuko abanyamakuru bahagera basanze umusaruro utaraboneka kuko tuyihunikamo imyaka yeze
wahunika ibidahari se? ibintu byose ko tubivana hanze
Ahahingwaga hose barahubatse .
Leta igomba kubona ko pression demographique iteye ubwoba
babuze ibyo bahunikamo, ariko ubundi abubatse iyo nzu y’ihunikiro basanze abo baturage aricyo bari bakeneye koko????!!!!


text:
Nyuma yo kubura mugenzi wabo, abagize itsinda KGB bashyize hanze indirimbo yitwa “Abana b’Umuhanda” iri mu njyana y’umudiho gakondo; iyi ndirimbo ikaba irimo igitero Hirwa Henry (Wow) yumvikanamo avuga ijambo urupfu.
Ni indirimbo KGB baririmbamo ibibazo abana bo ku muhanda bahura na byo, basa n’ababatabariza.
Muri iyi ndirimbo ijwi rya Henry ryumvikana agira ati “Njyewe Henry Wow ubu narumiwe, benshi twakuze ubuzima butugoye. Getto life aho ni ho twahuriye dukundanye. Erega benshi twakundaga barapfuye (...).”
Ubwo yahaga IGIHE iyi ndirimbo, Skizzy yatangaje ko hari izindi ndirimbo za KGB zirimo ijwi rya Henry Wow ziri mu nzira.
Hirwa Henry waririmbaga muri KGB yapfuye tariki ya mbere Ukuboza 2012 arohamye mu kiyaga cya Muhazi, aho yari yagiye gutemberana n’inshuti ze.
Umva iyo ndirimbo hano


text:
Indwara y’ubwoba izwi nka “ Phobie” igaragara nk’ikibazo cyo mu mutwe, aho umuntu uyifite agira ubwoba bwo gutinya ikintu runaka, yakibona akiyumvamo ubwoba atasobanura aho buturutse.
Mu rurimi rw’Ikilatini amagambo yose afite ijambo “Phobe” aba atanga igisobanuro cyo kwanga ikintu runaka. Nyamara mu bijyanye n’ubumenyi bwo mu mutwe, iri jambo ritanga ubusobanuro bw’iyi ndwara y’ubwoba, aho amagambo menshi aherwa n’iri jambo aba afite igisobanuro cy’indwara y’ubwoba runaka.
Urubuga rwandika ku buzima rwitwa “EurekaSante”, na Pschonet ruvuga ko imyigire n’uburere bwo mu muryango, bishobora kugira uruhare mu mpamvu z’iyi ndwara. Runavuga kandi ko umubyeyi ufite iki kibazo cy’ubwoba ashobora kwanduza aya marangamutima umwana abyaye.
Ariko runavuga ko ubwoba bworoheje, bwo bushobora no guterwa no guhura n’ibintu bitera ihahamuka mu bwana, byaba ari ukuri cyangwa ibyo atekereje. Batanga urugero rw’aho umwana warumwe n’imbwa ashobora guhora abyibuka, ndetse n’uwiyumvishemo kurumwa nayo nawe bikamubera uko.
“Phobie Sociale” cyangwa “Agoraphobie” igaragazwa no gutinya mu ruhame, umuntu ntabashe kuvuga mu bandi, yo ishobora kuvukanwa cyangwa igaterwa no kubona umuntu unnyegwa n’itsinda runaka, ubibonye agahita yitakariza icyizere yumva ko nawe byamubera uko. Ishobora guterwa kandi no gukurira mu muryango uri nyamwigendaho udakunze kwegerana n’abandi bantu.
Ninde ushobora gufatwa n’iyi ndwara y’ubwoba?
Eureka.net, igaragaza ko indwara y’ubwoba bworoheje ikunze gufata 10% kugera kuri 20%, aho abagore ari inshuro ebyiri ku bagabo. Agoraphobie nk’ubwoba mu ruhame, ifata abantu babarirwa 8% kugera ku 10% ku buryo bworoheje, ikibasira cyane abafite imyaka hagati y’imyaka 18 na 35 aho 80% muribo baba ari abagore.
Izindi ngaruka mbi ziterwa n’ubwoba
Umuntu ubana n’izi ndwara, agira ikibazo cy’ubwigunge, guhungabana bigatuma benshi bashaka kwikiriza mu biyobyabwenge, ibisindisha n’imiti itandukanye bakeka ko yavura iki kibazo.
Uburyo bwo kuvura indwara y’ubwoba
Hari imiti imwe n’imwe (antidepresseur) itangwa ikagira uruhare mu kugabanya ikibazo cy’ibimwaro no kutamera neza mu bandi. Iyi miti ariko ihabwa abagize ikibazo cy’imyifatire ifitanye isano no kuba barigeze gusekwa, no kuba barasebejwe n’abandi bantu.
Indwara y’ubwoba “Phobie” ikunze kugaragara ku bantu benshi, ariko kuba igaragara mu buryo bwihishe, bituma hari abayigira ku buryo buhishe ntibashe kumenyekana. Urubuga Psychonet.fr rukaba ruvuga ko abantu bakurira mu miryango yigendaho n’abagira ipfunwe ryinshi “Grand timides”, bafite amahirwe menshi yo gufatwa n’iyi ndwara.
Zimwe mu ndwara z’ubwoba
Nyctophobie Peur de la nuit “ gutinya ijoro”,
Nudophobie Peur de la nudité “gutinya kwambara ubusa”,
Panophobie Peur de tout “ gutinya byose ugahorana kwikanga”,
Genophobie Peur du Sexe “ gutinya imibonano mpuzabitsina”,
Entomophobie Peur des insectes “ gutinya udukoko duto” n’ibindi.


text:
Kagarama, Kigali
- Muzehe rero nifuzaga ko mwanganiriza ku mateka y’u Rwanda mbere y’ubwigenge… ubwo nukuvuga ku buzima bwanyu mbere ya 1960. Icyo nifuza kumenya cyane ni ibijyanye n’ubwiru. Ese ubundi ubwiru bisobanura iki? Umwiru ni muntu ki?
- Ubwiru ni ijambo ry’ikinyarwanda risobanura ibanga. Umwiru ni umuntu wabikaga amabanga y’ibwami. Ntawagiraga abiru uretse umwami we nyine.
- Nigeze kumva ko abiru bakomokaga mu bwoko bw’abatsobe, ni byo?
- Bakomokogaga mu Bakobwa uretse ko n’abandi bashoboraga kuba abiru.
- Abakobwa?
- Oya Abakobwa [soma Abâkoobwa]
- Abakobwa se ntibabaga muri ya moko numva? Abasinga, abanyiginya…
- Oya ni igisekuruza. Ntabwo ari ubwoko.
- Bakomoka kuri nde?
- Kwa Ndoli, kwa Ndoba.
- Namenye ko wabaye umwiru, uri umukobwa rero?
- Yego.
- Ese umuntu yahindukaga umwiru ate? Ni ibivukanwa?
- Oya! Uretse umwami ubivukana ibindi ni imirimo.
- Wambwira ku mirimo yanyu nk’umwiru?
- Naragiraga inka. Umwiru yari umuntu nk’abandi. Hari igihe yabaga yaragabiwe umusozi cyangwa inka n’umwami naho ubundi yashakisha imibereho ngo atunge umuryango we nk’abandi.
- Hari amazina y’abandi biru wambwira?
- Ndabibuka se? Hari umutware witwaga Kayumba wigeze kuba shefu mu Kabagari… Kayumba yari yarabwiwe na Rudahigwa ko Ndahindurwa ari we uzima. Igihe kigeze bati tubwire umwami. Avuga ko ari Kigeli.
- Kayumba ka Rubibi? Aho ntiwasanga ari sogokuruza?
- Oya. Ni undi. Yatwaraga i Bumbogo. Yari umutsobe.
- Hari aho nasomye ku bijyanye n’intambara yo ku Rucunshu ko babanje kwica abiru.
- Oya. Abega n’Abayiginya baricanye. Abiru bari ku ruhande rwa Rutarindwa barapfuye. Abayobotse Musinga ntibapfa.
- Numva ngo wabaye adiministarteri i bwami? Ese ibiro byabagamo abakozi bangahe? Imirimo yawe yari iyihe?
- Icyo gihe twari twaraganjwe mwana wa. Abakozi bari bake. Imirimo yari nk’uko usanga inzego zitandukanye ziriho ubu. Habaga umwami, hakaba abashefu, abasushefu bikagera ku rugo aho umugabo yari ashinzwe gushakira umuryango we imibereho yaronka bikamenywa n’umugore. Erega u Rwanda rwa kera rwari rukomeye mbere y’abazungu. Rwari rufite imiyoborere yarwo nk’uko muri Kongo, Ubugande n’ahandi hose bari bafite uburyo babayeho ukwabo. Abanyarwanda bagiraga umuco umwe, bakabandwa, bagaterekera…
- Ese kubandwa no guterekera bitandukaniye he?
- Kubandwa ni nko kubatizwa. Guterekera ni ya migenzo yo kwambaza abakurambere, gutanga ibitambo…
- Numva ngo Musinga yarabyemeraga cyane.
- Musinga bamucira i Kamembe nari nkiri muto
- Wavutse ryari?
- Mu 1922
- Ukomoka he?
- Hari i Nyanza, hafi yo kwa Rudahigwa ho gatoya.
- i Mwima?
- Eeeh mu Rukari aho.
- Waje kwiga?
- Ibyo se ko byaje nyuma…
- Iyo umwiru yamenaga amabanga y’ibwami byangenda bite?
- Yaricwaga! None se ko yabaga yaranyohe igihango arahira ko atazigera amena ibanga keretse umwami amuhaye uruhushya akanamubwira uwo azaribwira. Uwo akitwa umwiru w’ibwami.
- Ese ubundi igihango ni iki?
- Ni ibintu by’imiti bavugutaga umuntu akanywa akavuga ko namena ibanga kizamwica.
- Nari nzi ko ari kwa kundi abantu bikebaga bakanywa amaraso…
- Ibyo ni ukunywana.
- Abantu bamenyaga ko kanaka ari umwiru se?
- Yego.
- Ubwo se nta bantu wenda bamushakishaga bashaka amabanga wenda…
- Umva re! Cyane. Siyo mpamvu yanywaga igihango se!
- Hari uwo cyishe se?
- Ni nka kwa kundi abantu bizera Imana bakumva ko nibakora nabi bazajya i kuzimu.
- Ko wabaye umugaragu wa Rudahigwa na Kigeli, ubona ari nde wari ufite ubwenge kurusha undi?
- Bose bari babufite. Ntibari abami b’u Rwanda se?
- Hari amabanga bagusigiye ngo uzatubwire se?
- Nyakubwire ngo bazuke se? Barapfuye. Ngiryo ibanga! Umva Kigeli twarabanye mujyana muri Amerika muri 1992, tuba i Burayi turazenguruka ejo bundi njya gucyura umugogo. Ibyabo byajyanye nabo.
- Nta bandi biru bariho se?
- Simbizi. Ubwiru se barabuzi? Babanye n’umwami se?
- Hanyuma wambwira uko amadini yadutse mu Rwanda, nuko wahisemo kuba umudive aho kuba umugaturika?
- Keretse uje ukamara icyumweru ni bwo wabyumva neza. Ngo mpitamo? Ntacyo twahisemo, twaraganjwe, turategekwa turayoboka umuco ucika utyo. Abazungu baje ku bwa Rwabugili. Baza bakuraho ibyacu bashyiraho ibyabo. Abanyarwanda bacaga umugani ngo “Mwimuke cyangwa umuyoboke!” naho ubundi arakwica. Ntitwari tuzi guhunga. Ubwo twarayobotse.
- Ntabakomeje kubikora bwihishwa se?
- Ntabo. None ko uwabikomezaga abazungu bamufungaga, bakamwica urumva ari nde wari kubikomeza?
- Rudahigwa atanga u Rwanda akaruha Kristu, ngo abanyarwanda bakoze ibirori by’iminsi itatu. Numva ari nkaho bishimiye kuba akirisitu.
- Umva! Twari twaraganjwe. Rudahigwa aha u Rwanda Kristu yabikoze abitegetswe n’abazungu. Ntacyo twahisemo. Duheruka ubwigenge abazungu bataraza. Bagira batya bashyiraho Kayibanda, abatutsi batangira kuvuga igikiga kandi mbere yaho abahutu bifuzaga kuvuga nk’abatutsi. Abantu batangira kwiga igifaransa, ubu ni icyongereza none byose byarivanze. Ugasanga uriya Rucagu… hari imipira mbona yanditseho ngo intore zatojwe… intore ntitozwa irigishwa. Hatozwa inka, inkoko, ingagi. Waje umbaza iby’u Rwanda rwa kera, byari ibihimbano! Kubandwa no guterekera byari ukwihimbira ariko icyo nshimira abakera nuko bavugashaga ukuri. Mu byo bakoraga byose bageraga aho bavuga bati “Ni ah’Imana.” Umuntu akarwara, bagakora ibyo bakora babona agiye gupfa bati “Ni ah’Imana.” Abanyarwanda bageze aho iy mana bayita abana babo. Ngo “Hatangimana, Harerimana…”
- Nari nzi ko ari abahutu bayitaga abana babo gusa
- Oya. Abanyarwanda baba abahutu, abatutsi, abatwa bitwaga ayo mazina nk’uko abazungu bita ababo za “Dieudonné.” Uzi ko n’abagiriki bazwi ho kuba abantu ba mbere batekerezaga… ni bo babyikaga bagatekereza bati ese ko izuba rirasira hino rikarengera hirya buri munsi amasaha adahinduka ni bite? Bageze aho bibaza ku mana, bashinga ahantu ho gusengera bati aha ni ah’Imana itazwi. Iyo mana abanyarwanda bavugaga batazi, iyo yari yarayobeye abagiriki narayimenye. Nta handi iri hatari muri Bibiriya.
- Ariko Bibiriya yazanywe n’abo bazungu batuganje. Nibwira ko Rudahigwa aha u Rwanda Kristu Mwami hari amasezerano yashyizweho umukono na kiriziya abaha ubutaka butari buto mu gihugu dore ko batunze bwinshi muri Afurika. Nta uyobewe ko Vatican ari imbaraga za politike.
- Umva wivanga administration n’Imana. Amasezerano y’iki? Abazungu barategekaga, tukayoboka. Icyo nkubwira ni uko n’abanyarwanda bari bazi ko hejuru y’umwami hari imbaraga zirenze. Bati “Nyakugirimana.” Bari bazi ko n’umwami abeshejweho n’iyo mana. Bamwe bati ni Mungu, abandi bayita Dieu, abanyamerika bati ni God, abagande bati ni Katonda.
- Ese abanyarwanda ntibyababereye urujijo kuba icyo bumvaga ko ari Imana cyaje gifite indi sura?
- Ndakubwira ko twarozwe. Twigishishwe nabi. Abazungu baraturoze natwe turarogana. Hari benshi nayobeje mu gihe cy’imywaka 60 mbabwira ibitari byo nibwira ko ari ukuri.
- Ni iki wababwiraga?
- Ko Imana yapfuye. Imana irapfa se? Yhuuuuu!! Ubu namenye ukuri abatega isi batazi. Ubu ndi hejuru ya ba Rudahigwa, Kigeli, Kagame, Trump… Ndi hafi y’Imana. Ubu ni ko kuri nigisha.
- Ibyo ari byo byose imyizere ya kera yari igamije icyiza.
- Uvuze ikintu cyiza. Yari igamije icyiza ariko harimo ikibi. Hari umukrisitu utifuza kudakora icyaha se? Hanyuma se? Ntibirangira yacumuye?
- Ubu ntugikora icyaha?
- Keretse iyo ngomye. Ariko namenye aho ugera kugira ngo ntukore icyaha.
- Waje umbaza ibya kera, ariko banza umenye amateka y’isi n’ibindi byose uzabimenya. Imana yaremye adamu na Eva, satani irabashuka baracumura, babyara ibigoryi. Aho ni ho byapfiriye.
- Satani ntiyaremwe n’Imana se?
- Ibyo birakurenze. Ahubwo hari ukuntu yacengeye ijijisha abantu ubu bazi ko umuntu yaturutse ku mpunyu. Ariko uranyumvira abazungu di?
- Nibwira ko niba ari uko nabo ari ho bakomoka. Uretse ko nzi ko abanyarwanda ba kera bizeraga ukundi. Hari ibyo numvise bita ibimanuka…
- Ni ibihimbano! Ibyo bya Gihanga… byo ni ibihimbano. Ariko ibihimbano byabo nk’uko n’abandi bihimbiye ibyabo. Ukuri kuri muri Bibiliya gusa.
- Ariko hari ibindi bitabo bitari…
- Ni ibihimbano!! Ibindi byose ni imvange! Njye naravanguye.
- Nganga… nakwigishije nawe genda usangize bagenzi ibyo wize.
- Murakoze cyane.


text:
Ese umugabo n’umugore bagombye kubana bate?
Yanditswe na Imanishimwe Dieudonne November 11, 2016
Imana yaremye umugabo n’umugore kugira ngo bajye buzuzanya (Itangiriro 2:18). Kubera ko umugabo ari we umutware w’umuryango, agomba kuwushakira ibiwutunga kandi akawigisha ibyerekeye Imana. Agomba kugaragariza umugore we urukundo rurangwa […]
Imana yaremye umugabo n’umugore kugira ngo bajye buzuzanya (Itangiriro 2:18). Kubera ko umugabo ari we umutware w’umuryango, agomba kuwushakira ibiwutunga kandi akawigisha ibyerekeye Imana. Agomba kugaragariza umugore we urukundo rurangwa no kwigomwa.
Abagabo n’abagore bagomba gukundana kandi bakubahana. Ariko kubera ko abagabo n’abagore bose badatunganye, kwitoza kubabarirana ni ryo banga rizabafasha kugira ibyishimo mu muryango. Soma mu Abefeso 4:31, 32; 5:22-25, 33;1 Petero 3:7.
Ese niba utabanye neza n’uwo mwashakanye, mukwiriye gutandukana? Niba wowe n’uwo mwashakanye mufitanye ibibazo, mugerageze kubikemura mu rukundo (1 Abakolinto 13:4,5). Ijambo ry’Imana ntiryigisha ko gutandukana n’uwo mwashakanye ari bwo buryo bwo gukemura ibibazo mufitanye. Soma mu 1 Abakolinto 7:10-13.


text:
INTANGIRIRO
Ubuhinzi bw’imiteja y’ibishyimbo ni ubuhinzi bushobora kwitabirwa na buri wese kuko imirimo yabwo yoroshye.
Imiteja y’ibishyimbo ikomoka mu majyepho no bice byo hagati muri Amerika. Yazanywe muri afurika n’abanyaburayi bazanwaga no gukora imirimo itandukanye.
Imiteja y’ibishyimbo ni igihingwa kiri mu muryango w’ibinyamisogogwe.
Aho imitejay’ibishyimboikunda
Imiteja y’ibishyimbo ishobora guhingwa mu Rwanda hose. Ariko aho ikunda cyane ni ahari imiterere ikurikira:
Ingerozikurizwamubuhinzibw’imiteja
- Ubushyuhe buri hagati ya dogere 20 kugeza kuri 25
- ubutumburuke buri hagati ya metero 1000 kugeza kuri metero 2100
- Imvura igwa ku gipimo kiri hagati ya mirimetero 900 na mirimetero 1200 Ubutaka Imiteja y’ibishyimbo ihingwa mu butaka butarimo amazi menshi kandi bufite ifumbire y’imborera ihagije n’ubusharire bw’ubutaka buri hagati ya 6.5 - 7.5 Amoko y’Imiteja y’Ibishyimbo Hari amako menshi y’imiteja y’ibishyimbo:
- Imiteja irandaranda
- Imiteja migufi Ariko amoko akenerwa ku masoko mpuzamahanga ni aya akurikira: monel, vernadon, gloria, claudia supper monel, espadia, morgan. Irandaranda hari nka Kentucky wonder. Ikigerocy’imbutobatera Iyo utera ibishyimbo by’imiteja ukenera imbuto ingana n’ibiro 50 kugeza ku biro 60 kuri hegitari Imwe. Ku miteja yera irandaranda hakenerwa ibiro 25 kugeza kuri 30 kuri hegitare imwe. Igihecyoguteraimitejay’ibishyimbo Igihe ufite uburyo bwo kuvomerera imyaka ushobora gutera imiteja y’ibishyimbo buri gihe cyose mu mwaka. Mu gihe cy’ihinga gisanzwe imiteja y’ibishyimbo ishobora guterwa; ariko mu gihe cy’imvura nyinshi ukirinda kuyitera mu gishanga kuko itihanganira imvura nyinshi.
IminsiImitejay’ibishyimboisarurirwaho
- Hagati y’umurongo n’undi hajya centimetero 60 kugeza 70 cm
- Haterwa imbuto imwe mu mwobo ufite ubujyakuzimu bwa cm 30
- Hagati y’imbuto n’indi hajya centimetero 5 kugeza ku 10
- Umutabo ugomba kuba ufite metero 1.5 Inganoy’ifumbireikenerwa Imiteja y’ibishyimbo ikenera ifumbire y’imborera iboze neza ingana na toni icumi kuri hegitare imwe (10/ha).Iyo ifumbire iterwa ivangwa n’ubutaka neza mbere yo gutera. Mu gihe k’itera ry’imbuto hakenerwa kandi ifumbire mvaruganda ingana n’ibiro 200 bya DAP kuri hegitare imwe, ikavangwa neza n’ubutaka mbere yo gushyira imbuto mu butaka. Igihe ibishyimbo by’imiteja bitangiye kuzana amababi ya mbere hakoreshwa ifumbire ya CAN ingana n’ibiro 100 kuri hegitare imwe, ikaba kandi yatangira gukoreshwa igihe ibishyimbo by’imiteja bitangiye kuzana ururabo. Gukenuraigihingwacy’imiteja. Imiteja y’ibishyimbo ibagarwa bwa mbere nyuma y’ibyumweru 2 kugeza kuri 3 itewe. Mu kubagara witondera guhungabanya imizi y’igihingwa. Kubagara bwa kabiri bishobora gukorwa nyuma y’ibindi by’umweru 2 kugeza kuri 3, ibagarwa rya mbere ribaye. Wirinda kubagara igihe imiteja y’ibishyimbo itangiye kuzana indabyo. Igihe ufite imirima minini ugamije gukora ubuhinzi bubyara inyungu, igihe imirima ifite urwiri rwinshi ushobora gukoresha imiti ya herbicides ku buryo bukurikira:
- Lasso 4 EC (alahlor) : litiro 3 z’umuti zivangwa muri litiro 400 z’amazi bigakoreshwa kuri hegitari imwe.
- Stamp (Pendimethalin) : litiro 2.5 z’umuti zivangwa muri litiro 400 z’amazi kuri hegitari imwe. Igihe hari urwiri rukabije ushobora gukoresha Basagram(bentazon) hakoreshwa litiro 2.5kugeza kuri 3 kuri hegitari imwe.
Imiteja y’ibishyimbo itangira gusarurwa hagati y’iminsi 42 n’iminsi 56 igakomeza gusarurwa kugeza hagati y’ukwezi kumwe n’igice kugeza ku mezi abiri.
Umurumbuko
Iyo imiteja y’ibishyimbo yitaweho neza ishobora gutanga umusaruro ungana na toni 4 kugeza kuri 8 kuri hegitari imwe.
Ukoumusarurowitabwaho
Gusarura imiteja y’ibishyimbo bikorwa mu gihe hatari imvura nyinshi, iyo usarura imiteja ishyirwa mu gikoresho cya pulasitike cyumutse neza.
Abasarura bagomba kuba bafite isuku ku myambaro ndetse no ku mubiri, mu gihe biyemeje gukora ubuhinzi bubyara inyungu.
Iyo basarura imiteja y’ibishyimbo batoranya imeze neza idakomeretse, itarariwe n’udusimba, ifite umubyimba ugororotse utigonzagonze wa mm 6 kugeza kuri mm 9; n’uburebure bwa cm10.
Uko babika Imitejay’Ibishyimbo
Iyo wifuza kohereza Imiteja y’ibishyimbo kw’ isoko mpuzamahanga ukurikiza ibyavuzwe haruguru byose. Mu kuyibika bayishyira mu makarito y’ibiro 3 cyangwa mu bikoresho bya pulasitike bipima kuva ku magarama 250; 500 kugeza ku kiro kimwe. Ibikwa ahantu hari ubukonje buri hagati ya dogeri 7 kugeza ku 8 n’ubuhehere bwa 95% kugeza kuri 100% mu gihe kingana n’icyumweru kugeza ku byumweru 2.
Indwaran’IBYONNYI
a) Akaribata
Ikiyitera: Colletotrichum lindemuthianum(agahumyo)
Aho ifata: imisogwe, amababi, imbuto n’igihimba
Ibimenyetso : Ku mababi hagaragara amabara maremare asa n’umutuku n’amabara y’uruziga asa n’ikigina bivanze n’ikijuju, ku mpande hatukura (ku misogwe)
Kuyirwanya :
hegitari imwe ushobora no gukoresha Dursban 48%, 1.5 bya litiro kuri hegitari imwe.
- gutera amoko yihanganira indwara
- gutera imbuto itarwaye (yavuye ku misogwe itarwaye)
- gusimburanya ibihingwa mu murima
- guhungira imbuto mbere yo kuyitera hakoreshejwe Bénomyl g 2 mu kilo kimwe cy’imbuto b) Ubuhunduguru bwirabura Irindi zina: Aphis fabae Aho ifata: igice cyose cyo hejuru Ibimenyetso : ibishyimbo by’imiteja byafashwe bikura nabi, amababi agahinduka umuhondo. Imiteja ishobora no kuba itwikiriwe n’ibintu bifata nk’ubujeni ubuhunduguru bukora, agahumyo kirabura gakuriramo. Kuyirwanya :
- guhinga kijyambere ku buryo imiteja ikura neza
- gutera Diméthoate1/2L z’umuti kuri hegitari imwe 0.25 litiro kuri hegitari imwe cyangwa Rogor ugakoresha 0.5 litiro kuri
c) Bagiteriyoze:
indwara y’ibidomo by’uruziga:
Ikiyitera: Bagiteri yitwa Pseudomonas Syringae p.v phaseolicola
Aho ifata: Amababi, ku misogwe no ku duti
Ibimenyetso: ku mababi haza utudomo duto tw’umuhondo tuzengurutswe n’uruziga rweruruka rufite cm1 y’umurambararo. Amababi akiri mato aba mato cyane, agata isura yayo akaba kandi umuhondo ubengerana rimwe na rimwe. Ku misogwe hazaho ibidomo by’icyatsi kibisi gikabije, kimeze nk’igisize amavuta, hamwe hagira ibara ry’ikijuju gitukura.Utwo tudomo tuba ari uruziga cyangwa tugakurikira imitsi y’ikibabi.
Kuyirwanya :
Byateguwe na :
- gukoresha imbuto zitarwaye n’izihanganira iyo ndwara
- gushyira mu ngarani ibishogoshogo byarwaye bigatabwa
- gusimburanya neza ibihingwa
- gutera umuti wa dacobre g 140 muli litiro 10 z’amazi biterwa kuri ari 1 cyangwa 1.5 Kirabiranya y’Ibishyimbo Ikiyitera: Xanthomonas phaseoli Aho ifata : ku mababi, ku misogwe noku duti Ibimenyetso :- munsi y’amababi hazaho utubara duto tubonerana, tutangana, ariko cyane cyane ku mpande z’amababi.hagati muri ayo mabara ari mu mababi hagati haruma,hagakikizwa n’umuhondo ugaragara cyane. Amababi yafashwe arahunguka.Ku misogwe no ku duti hazaho amabara y’ikigina atangana Kuyirwanya :-
- gutera imbuto zitarwaye n’izihanganira iyo ndwara
- gusimburanya ibihingwa neza mu murima kurandura ibyafashwe no kubitwikira mu mwobo gutera umuti wa Dacobre garama imwe muri litiro 10 z’amazi ugakoreshwa kuri ari imwe cyangwa imwe n’igice.
Rwanda Horticulture Development Authority (RHODA)
P.O.BOX : 621 Kigali / Tél : 0252585249
Website : www.rhoda.gov.rw
Related Posts by Categories


text:
Ikigo RMI kirifuza gutanga akazi ku myanya itandukanye ku bantu bose baba babyifuza kandi babifitiye ubushobozi aho buri wese ubyifuza agomba kuba yatanze ibisabwa kuwa kane tariki ya 22 Kamena 2017.
Iki kigo kirifuza abakozi ku myanya ikurikira:
1. Seneor trainer of HR Strategic Development
Ushaka akazi kuri uyu mwanya agomba kuba azi gutegura amahugurwa, gutegura amasomo ku bijyanye na HR Strategic, agomba kuzajya amenyesha aba HR basanzwe bakora muri iki kigo gahunda nshya zateguwe, gutegura amasomo n’ibindi bitandukanye
Usaba aka kazi agomba kuba yarasoje ikiciro cya 3 cya Kaminuza (Masters Degree) muri Human Resource Management, Public administration, Administrative Science, Development Studies cyangwa Economics akaba nibura anafite imyaka 6 y’uburambe mu kazi gafite aho gahuriye n’aka.
2. Seneor trainer of Language and Communication
Ushaka akazi kuri uyu mwanya agomba kuba azi gutegura amasomo yose ajyanye n’indimi, kugenzura imyigishirize n’imikoreshereze y’indimi, kunoza uburyo bw’imikoreshereze y’indimi n’itumanaho n’ibindi.
Agomba kuba yarasoje ikiciro cya gatatu cya Kaminuza muri Literature cyangwa information and Communication Science ndetse akaba afite byibura imyaka 6 y’uburambe mu kazi.
3. Senior Consultancy and Research officers
Agomba kuba yarasoje ikiciro cya 3 cya kaminuza mu mashami akurikira;Business and Economcs, Education Sciences, Development Sciences ndetse na Low bikaba akarusho afite uburambe bw’imyaka 5 kandi azi kuvuga neza icyongereza, Ikinyarwanda n’Igifaransa.
4. Seneor trainer of Finance Management and Procurement
Agomba kuba yarasoje ikiciro cya 3 cya kaminuza muri Financial Management kandi afite uburambe bw’imyaka 6 mu bindi bifite aho bihuriye n’ibi.Agomba kandi kuba azi neza kuvuga no kwandika icyongereza, Ikinyarwanda n’Igifaransa.
5. Human Resource Officer
Agomba kuba yarasoje ikiciro cya 2 cya Kaminuza ( Bachelor’s Degree) muri Public Administration, Management ariko afite n’ubumenyi ku bijyanye n’uyu mwanya ndetse na Business Administration.Agomba kuba azi neza Icyongereza n’Ikinyarwanda.
6. Hospitality Oficers
Agomba kuba yarasoje ikiciro cya 2 cya Kaminuza muri Hospitality Management cyangwa Hatel Management
7. Director of Planning and Business Development Unit
Agomba kuba yarasoje ikiciro cya 3 cya kaminuza muri Management and Economics, Strategic Management, Development Study, Management cyangwa Economics cyangwa akaba afite icyiciro cya 2 cya Kaminuza n’uburambe mu Kazi bw’imyaka 5.
8. Director of ICT and E- learning Unity
Agomba kuba afite ikiciro cya 3 cya Kaminuza muri Computer Science, Information Technology, Computer engineering ndetse n’uburambe mu kazi bw’imyaka 2 cyangwa se yarasoje ikiciro cya 2 cya Kaminuza mu masomo twavuze haruguru ndetse n’uburambe mu kazi bw’imyaka 4.
Abashaka gusaba akazi kuri iyi myanya bagomba kuba bafite fotokopi y’impamyabumenyi yabo ndetse na fotokopi y’irangamuntu maze bakajya ku rubuga rwa http://recruitment.mifotra.gov.rw/vacancies maze agahitamo umwanya asabamo akazi.


text:
Ni iki cyaba kihishe inyuma yo kwibasira umuryango wa Karorero muri iki gihe?!
Muri iyi minsi imiryango myinshi mu Rwanda iratotezwa igahohoterwa n’inzego z’ubuyobozi, abantu bakagirirwa urugomo, benshi bakiyumanganya bagapfira iyo ariko bateseka. Havuzwe mu minsi ishize iby’abana b’urubyiruko benshi bahohoterwa ku buryo budasobanutse. Kenshi byaravugwaga bamwe bakagira ngo harimo n’amakabyankuru, ariko iyo witegereje ibikorwa biriho byibasiye imiryango imwe, usanga ibyo abantu bavuga ku rugomo ruturuka mu buyobozi muri iki gihe bitabuze ishingiro. Ibiri kuba muri iyi minsi ku muryango wa Karoli Karorero ubarizwa mu murenge wa Shangi mu ntara y’iburengerazuba (hahoze ari Cyangugu) birenze imivugirwe.
Intandaro
Umusaza Karorero, yabaye umuyobozi wa komini mu gihe abantu bakunze kwita ko ari mbere y’intambara (mbere ya 94). Ikibazo cy’ibura ry’ubutabera mubyerekeye uyu musaza cyavuzweho byinshi bitari ngombwa kugarukwaho. Gusa ikitarabuze gutangaza bamwe ni urubanza rwe muri gacaca rwabaye mu minsi yashize, aho yakatiwe gufungwa burundu ku mpamvu zibabaje ariko na none ziteye kumirwa. Mu gihe urukiko gacaca rwiteguraga kumurenganura, hagize hatya haza giturumbuko umuhungu w’umuturanyi witwa Pasikali Ntiharabayo mwene Silasi Nsanzurwimo. Ubwo uwo yagobokaga mu rukiko atyo, muri iyo minsi ngo yari yarahawe akazi ka maneko muri RPF. Aba avugiye mu ruhame ko ngo yaba yarirebeye n’amaso ye inama zo gutegura genoside ngo zaba zaraberaga kwa Nsanzurwimo muri salon, ngo zigategurwa na Karorero afatanyije na se Nsanzurwimo.
Abari bagize urukiko gacaca ngo barateranye, ngo basanga iyo umwana ageze aho gushinja ise umubyara aba avuga ukuri. Nta mutangabuhamya wundi waba wararebye izo nama zavuzwe na Ntiharabayo wahamagawe. Nta majwi cyangwa inyandikomvugo zerekeye izo nama Ntiharabayo yabwiye gacaca byerekanywe. Muri make byagaragariye abantu ko Ntiharabayo afite abari bamutekereye ibyo agomba kuvuga muri gacaca. Icyakora urukiko ruhita rwemeza igihano ku baregwaga. Nsanzurwimo yakatiwe igihano kidakanganye, ubundi Karorero ahanishwa gufungirwa burundu mu kato, ubu akaba abarizwa muri gereza ya Mpanga. Abantu babaye nk’abumirwa ku mikorere y’ubutabera iteye gutyo, ariko aho bigeze aho nyine birakirwa.
Ntibyagarukiye aho!
Mu minsi yakurikiye urubanza rwa Kororero, ubuyobozi bwagize gutya buba bufashe icyemezo huti huti cyo guca umuhanda wahuranya isambu yose umuryango wa Karorero utuyemo. Igitangaje, ku ruhande aho hari hasanzwe umuhanda utari waranasibamye. N’ubwo icyo cyemezo cyo guca uwo muhanda cyari giteye umujinya mu by’ukuri, abantu basabwe gutuza, bakabyakira uko biri nta gusakuza. Bityo abahinzi baba bahinga umuhanda wa RPF bakawubererekera, n’ubwo hataburaga ubwo ibinonko byamanukiramo, abantu bakagerageza gukubura ngo badakanga rutenderi. Umuhanda waje kujya umeramo ibyatsi kuko utari nyabagendwa, bityo no guhinga isuka rimwe na rimwe ntibone neza aho urubibi rw’umuhanda rugarukira. Ibyo byatangiye gusakuza mu nzego ngo umuryango wa Karorero watangiye kubangamira ibikorwa remezo. Twibutse ko uwo muhanda mushya waciwe wahuranyaga isambu yose yo kwa Karorero!
Uko kwibasira abakomoka kuri Karorero byatangiye
Mu ntangiriro z’umwaka ushize wa 2014, nagize ntya mbona ibaruwa ya mushiki wanjye Monika (umwe mu bakobwa ba Karorero ushatse i Kigali). Ibaruwa nohererejwe yanteye kumirwa. Mushiki wanjye yangejejeho iby’umushinga w’ubucuruzi ngo yari yaratangiye, ariko ngo akaba yarabisabwe kandi abishyigikiwemo n’abayobozi muri leta ya RPF. Yambwiraga ko abo bayobozi ngo bamubwiye ko byaba byiza akoze web site, ndetse ngo akaba yabifashwamo na musaza we uba mu Budage! (njye ubwanjye). Nabwiye Monika ko ntabona akanya ko kwita kuri web site, ariko bintera amatsiko yo kumenya company yari yaratangiye ashyigikiwemo n’ubuyobozi uko yaba yitwa. Izina nabwiwe niryo ryanteye kwibaza cyane kubyo Monika yari yarashowemo. Icyo gihe yambwiye ko abo bayobozi bamusabye ko company yayiha izina „Imbehe“ !!! ngo kuko bijyanye n’imigambi ya leta irimo muri iki gihe! Naje gusaba Monika niba atahindura iryo zina, ambera ibamba, avuga ko abayobozi bamubwiye ko aramutse ahinduye iryo zina ataba agishiyigikiwe na leta!
Nyuma maze kubona neza ko Monika ashobora kuba muri ibyo bikorwa afatanyijemo na leta harimo umutego atazigobotara, namusabye ko ibyo bikorwa yatangiye yabireka, byaba ngombwa akihungira, kuko nabonaga neza abo bamujyaga mu matwi bari bafite icyo bashaka kumukoresha. Nta gushidikanya ko bashoboraga kumwitwaza kugira ngo njyewe ubwanjye banyambike ibara, bigaragazwa no kumusaba ngo abe arinjye ukora iyo web site nk’aho hari aho tuziranye n’abo babimusabaga.
Mu ntangiriro z’uyu mwaka turimo muri Mutarama, niho Monika yagiye kubona abona abakozi bose yakoreshaga barabafunze nta nteguza. Monika abibonye atyo yahise akizwa n’amaguru ahungira mu rugo i Shangi n’abana bose bakomeje kubana na nyirakuru, mu gihe Monika yagendaga yihishahisha, kubera ko inzego z’umutekano zahise zitangira kumushakisha uruhindu. Ubwo inkuru zasakaye ku matelevizyo n’amaradiyo mu Rwanda ku buryo burimo gukabiriza cyane. Ikibazo cya Monika bagihindura umusozi, bahereye kuri cheque itazigamiwe (65 000 Frw!!!) ngo yaba yarigeze gusinya. Gusa isakuza ku maradiyo na Televiziyo mu Rwanda kuri icyo kibazo byagaragaraga neza ko bihishe ikindi!
Ugufungwa bidasobanutse
Mu mpera z’ukwezi gushize kwa kabiri, niho hongeye kuvugwa kuri televeziyo mu Rwanda ko ikibazo cya Company Monika yari ahagarariye ko kidakanganye, ndetse ko n’abakozi be bose bafunguwe. Nyuma inzego z’ubutegetsi zikoresheje umwe mu bafunguwe, atumwa kuri Monika kumubwira ko ibintu bigenda neza ko bashobora kongera gukomeza imirimo yabo. Monika ntiyabashije kubona uwo mutego bari bamuteze nibwo yavuye mu bwihisho yari amazemo amezi arenga abiri.
Kuwa kane tariki ya 3 Werurwe, niho mu gitondo cya kare police yazindutse iza kugota inzu kwa Karorero, Monika afatwa atyo ahita ajyanwa gufungirwa ahantu hatari hamenyekana n’umwana ahetse w’amezi arindwi. Gusa icyateye abantu kumirwa, ni ku rupapuro rumufata banditseho ubwoko bw’ikirego afatiwe ngo: „Monique Ugiribambe ufite se ufungiye Genocide, nyina Mukangweshi Laurence ari gushaka ibyangombwa i Bukavu ngo ajye mu mahanga. Aterwa inkunga na FDLR. Mwene wabo na Twagiramungu. Atanga na chec zitazigamiwe!“
Iterabwoba ku bana babyiruka
Icyateye nabwo abantu kumirwa ni uko nyuma yo gufunga Monika hakomeje gucicikana amakuru ko mu nzego za polisi ngo hari n’umugambi wo kurasa babiri mu bahungu ba Karorero, aribo Joachim na Dominique. Hari abapolisi ngo bivugishaga ngo ko bumvise ko aba bahungu baba ari interahamwe za karahabutaka. Igitangaje nanone ni ukwita interahamwe abana bavutse urebye mu gihe cya genocide, bakaba barakuriye mu by’ukuri muri systeme ya RPF. Biratangaje kubona ijambo Interahamwe ryakoreshwa muri iki gihe ku bana bari mu myaka makumyabiri. Ikindi cyagaragaje ko uwo mugambi wo kwivugana abo bahungu koko ushobora kuba uriho, ni ko bo ubwabo bakomeje guhamagarwa kuri telefone n’abantu babatera ubwoba ndetse kuri Joachim we bavuga ngo ko ngo anaregwa icyaha cyo kwibasira ibikorwa remezo birimo gusiba imihanda (Aha bikumvikana ko ari wa muhanda waciwe mu isambu kwa Karorero uriho uvugwa)
Twabitekerezaho iki?
Urugomo ni ikintu kidashobora na gato kugira icyo cyagezazaho abantu, cyane cyane iyo ruturuka mu nzego z’ubuyobozi zagombye kuba ari zo zirengera abaturage. Ntabwo umwana wakuze abona leta ya RPF ariyo iriho ubu ashobora gusigwa icyaha cy’ubuterahamwe, ngo abe yakumva yakwizera umutekano mu gihugu cyamubyaye. Urugomo nk’uru nk’uko rugaragara ku muryango wa Karorero muri iki gihe, rudasize n’indi miryango birumvikana, rwagombye kubwirwa abayobozi bakuru b’igihugu, kuko hari n’igihe wasanga abarukurura akenshi ari abari mu nzego zo hasi bashobora kubyibwiriza bagira ngo bangishe abaturage ubuyobozi. Ndasaba leta ya RPF kwita kuri iki kibazo cy’abakomeza kuzutaguzwa bicwa bufuni na buhoro ko iyo myifatire ikwiye guhinduka, abaturage bagahabwa amahoro, bakabaho batekanye kandi bakikorera imirimo yabo ntawe ubatezamo intugunda zidashira.
Padiri Theophile Murengerantwari
Deutschland, den 4. März 2016
Source :Lemédiateur-Umuhuza


text:
Baratabaza kubera amapoto y’amashanyarazi yatangiye kubagwira
Abatuye mu Isanteri ya Nyarutovu, mu Murenge wa Musambira mu Karere ka Kamonyi bafite impungenge z’amapoto y’ amashanyarazi ashaje akaba yaratangiye kubagwira.
Senteri ya Nyarutovu yo mu Mududgudu wa Nyarutovu, mu Kagari ka Karengera yagezemo amashanyarazi bitewe n’umusanzu w’abaturage bishyize hamwe bagasaba inguzanyo ya miliyoni 2FRW bakagura urutsinga, maze umurenge ugatanga inkunga y’amapoto.
Ayo mapoto yatemwe mu ishyamba rya Leta bivugwa ko atari yujuje ubuziranenge, ari na yo mpamvu yatangiye kugwa nyuma y’imyaka ibiri abatanze umusanzu bose n’abandi bifuzaga umuriro batarawuhabwa.
Mu bantu 85 bari batanze umusanzu, umuriro ufitwe na 30 bonyine. Amwe mu mapoto yatangiriwe n’insina cyangwa ibiti byo mu ishyamba ngo atagwa ndetse hari n’ayo bateze inzego z’ibiti ngo atagwa.
Uwitwa Ndagijimana Emmanuel, uvuga ko ayo amapoto yashaje bakayakata bakongera bakayashinga; agahamya ko nta muntu watinyuka kuyurira ngo agiye gutanga umuriro.
Ati “Badufashije baduhindurira amapoto natwe tugashira impungenge, bitaba bikunze bagafunga umuriro kuko ushobora kuzica abantu batuye hano; dore ko n’imvura y’umuhindo igiye kugwa”.
Aba baturage kandi bifuza ko guhindurirwa amapoto byajyana no kongera ingufu z’umuriro ugera mu isanteri yabo kuko n’abawufite ari muke nta kindi bawukoresha keretse kumurika gusa.
Uwitwa Mukashyaka Gerardine agira ati “Abaturage bifuza ko buri wese yawutunga. Badufashije tukabona umuriro uhagije twakwiteza imbere tukazana icyuma gisya amasaka n’abana bacu tukajya tubogoshera hafi”.
Ibibazo by’amapoto n’umuriro udafite ingufu, bigaragara henshi mu Karere ka Kamonyi. Umuyobozi wako Udahemuka Aimable , avuga ko hari gukorwa ubuvugizi ku kigo cy’igihugu gishinzwe ingufu (REG) ngo kibikosore.
Aragira ati “Hari ahantu ubona hari amapoto atameze neza, ariko byose ni ubuvugizi kuko dukorana na REG. Tuzakomeza gukora ubuvugizi. Nk’ubuyobozi bw’akarere, ubushobozi tuba dufite ni ubwo kuvugana“.
Batangana Regis, Umuyobozi wa REG/Ishami rya Muhanga, ari na ryo ricunga amashanyarazi y’i Musambira, avuga ko ibibazo by’amapoto atujuje ubuziranenge byatewe n’abaturage bakoresheje ibiti byabo mu gufata umuriro ariko ngo kuri ubu ntawe bakibyemerera.
Ahamya ko icyo kibazo kiri henshi, REG ariko ngo ikaba cyaratangiye kubikosora. Ati "Ntabwo ari aho honyine bene ibyo bibazo by’amapoto biri henshi, hari amasite turimo gusana, ubwo narangira n’aho tuzahagera".
Ikibazo cy’umuriro muke na cyo ngo giterwa n’ubwiyongere bw’abafatira umuriro ku muyoboro kandi uwazanye umuriro bwa mbere yarakoresheje urutsinga rudafite ubushobozi bwo guha umuriro abantu benshi.
Amashanyarazi yageze bwa mbere mu Karere ka Kamonyi mu mwaka wa 2010. Kuri ubu amaze kugezwa mu mirenge yose uko ari 12 ariko mu ngo 13,3 % gusa.


text:
Amagambo abakobwa banga kubwirwa n’abahungu bakundana
Amagambo abahungu bakwiye kwirinda kubwira abakunzi babo
Nkuko hari amagambo meza ushobora kubwira umukobwa mukundana akarushaho kukwiyumvamo bitewe n’uko yumva amunyuze umutima, hari n’andi ushobora kuvuga muri kumwe ukabona urukundo rukura rushonga nkuko bajya babiririmba.
Abahanga mu by’urukundo bavuga ko hari amagambo umukobwa n’ubwo yaba akunda umuhungu gute aramutse yumva ayavuga atangira kumubona nk’umuntu usanzwe kandi umukunzi wawe agomba kukubona bitandukanye n’uko abona abandi basore.
Dore amwe muri ayo magambo
1. Kugereranya umukobwa mukundana n’uwo mwigeze gutandukana: ibi bikunze kubaho mu gihe habayeho agakosa runaka maze ukaba wacikwa ukavuga ngo runaka (uwo mwakundanaga) si uku yari ateye. Aya magambo rero amutera kwibaza ko ushobora kuba ukimukunda bityo akumva ko mushobora kongera mugasubirana.
2. Kumubwira ko yabyibushye: Aha usanga akenshi na kenshi niba umukobwa mukundana akubajije niba yariyongereye ibiro cyangwa yarabyibushye, aha rero niba ngo abikubajije ngo ushobora kumubwira ngo ni ibisanzwe kuko iyo uvuze ko yabwibushye bimuca intege kuko abenshi ntibakunda kubyibuha cyane. Gusa iyi ngingo yo ugomba kubanza gushishoza ukamenya niba umukunzi wawe yishimira kubyibuha kuko hari n’abakobwa baba bashaka kubyibuha. Ariko iyo asanzwe abyibushye ukamubwira ko arushaho kubyibuha ngo biramubabaza cyane ndetse agatekereza ko ubona adateye neza.
3. irinde kumubwira amagambo amutera kwibaza ko mutari ku rwego rumwe: aha by’umwihariko umukobwa ntaba ashaka kumva amagambo aganisha ku mwereka ko mutari ku gipimo kimwe mu bwiza, Ubutunzi n’ibindi. Aha aba abona ko mudakwiranye .
4. Kumubwira ubwoko bw’abakobwa ukunda mu gihe ataburimo: Urugero, umukobwa mukundana ni igikara. Nakubaza ngo ukunda abakobwa basa gute ukavuga ko ukunda abakobwa b’inzobe aha uzaba ukishe. Azatangira kumva ko mu by’ukuri we utamukunda kuko Atari mu bwoko bw’abo ukunda.
5.Kumubwira ko udateganaya kubaka urugo vuba: Umukobwa iyo mukundanye igihe utaravuga ku byerekeye kubana nawe arakurambirwa. Atangira kwibaza niba urukundo rwanyu ari uw’igihe gito cyangwa kinini. Aha atangira gutekereza ko isaha n’isaha uzamureka.
Mu gihe rero uri mu rukundo n’umukobwa , iri nde kuvuga amagambo nk’aya n’andi ashobora kumutera kwibaza niba urukundo rwanyu ari urw’igihe gito kugirango muzarambane.


text:
I&M Bank visits customers in Huye
15th Dec 2017
Huye: I&M Bank yijeje abakiliya gukomeza kunoza serivisi ibaha
Ubuyobozi bwa Banki y’Ubucuruzi, I&M Bank Rwanda, bwagiranye ibiganiro n’abakiliya bayo bo mu karere ka Huye bumva ibitekerezo byabo biganisha ku kunoza serivisi.
Ni igikorwa cyabaye ku gicamunsi cyo kuri uyu wa Kane tariki ya 14 Ukuboza, aho abakiliya b’iyo banki bishimanye n’ubuyobozi bwayo bungurana n’ibitekerezo.
Umuyobozi ushinzwe abikorera baciritse muri I&M Bank, Callixte Nyirindekwe, yavuze ko iyi gahunda yo guhura n’abakiliya babo no gusangira nabo basanzwe bayikora buri gihembwe, bagamije kungurana ibitekerezo barebera hamwe uko barushaho kunoza serivisi babaha.
Yagize ati “Twaje turi itsinda riyobowe n’Umuyobozi Mukuru wa Banki, twaje muri gahunda dukora buri mezi atatu yo gusura abakiriya bacu kugira ngo tuganire twungurane ibitekerezo, batubwire uko serivise tubaha zigenda tujye inama turebe n’ibyo twarushaho kunoza bijyanye n’ibitekerezo byabo.”
Nyirindekwe akomeza avuga ko gahunda yo kungurana ibitekerezo n’abakiriya bayishyizeho kuko basanze baramutse babahaye serivisi ariko batumva ibitekerezo byabo baba basa n’abavomera mu rutete.
Ati “Umukiliya ubwe aba afite ibintu yifuza, utamwegereye ngo ubanze kubyumva ntabwo waba ukora neza, uko tubasanze batubwira ibyifuzo byabo natwe tukabatangariza serivisi nshya tubafitiye.”
Bamwe mu bakiriya ba I&M Bank babwiye IGIHE ko gahunda bashyiriweho yo gusabana n’abayobozi ba banki yabo ndetse no kubagezaho ibitekerezo n’ibyifuzo bamaze kuyimenyera kandi ibafitiye akamaro kanini kuko bisanzura bakavuga ikibari ku mutima.
Ndagijimana Emmanuel ati “I&M Bank nyimazemo imyaka itanu kandi dukorana neza, ifite ibyiza byinshi, iyi gahunda rero ni nziza kuko iradufasha cyane nk’abakiliya, kuko duhabwa umwanya wo gutanga ibitekerezo”.
Mu byifuzo abakiriya ba I&M Bank bayigejejeho ku cyo bifuza cyakosorwa mu mikorere, basabye ko kuwa Gatandatu banki yajya ikomeza gufungura imiryango kugeza ku mugoroba aho gufunga saa saba nk’uko isanzwe ibikora.
Ni icyifuzo ubuyobozi bwa Banki bwakiriye buvuga ko bugiye kureba uko cyashyirwa mu bikorwa ku nyungu z’abakiliya.
Umuyobozi Mukuru wa I&M Bank mu Rwanda, Robin C. Bairstow, yashimye imikoranire myiza ikomeje kuranga abayobozi ba banki n’abakiliya, abizeza ko bazarushaho kunoza serivisi babaha bagendeye ku byifuzo n’ibitekerezo byabo, aboneraho n’umwanya wo kubifuriza kuzagira Noheli Nziza n’Umwaka Mushya Muhire wa 2018.
I&M Bank yahoze yitwa BCR (Banque Commerciale du Rwanda), yageze mu Rwanda mu mwaka wa 1963, ifite abakiliya babarirwa mu bihumbi 40, mu Karere ka Huye ihafite abagera ku bihumbi bitanu.


text:
Ubwo impande zombi zasesenguraga imbanzirizamushinga y’ingengo y’imari ya Leta ya 2018/19, ku wa Mbere Taliki ya 7 Gicurasi 2018, hagaragajwe ko urwego rw’ubuhinzi rugifite byinshi birubangamiye kandi rufatiye runini ubukungu bw’igihugu.
Imibare y’Ikigo cy’Igihugu cy’Ibarurishamibare (NISR) ya 2017 igaragaza ko abanyarwanda basaga 70% babaho batunzwe n’ubuhinzi bubumbatiye 31% by’ubukungu bw’igihugu, barimo ababukora cyangwa abakora imirimo ibushingiyeho.
Depite Uwamariya Devota yavuze ko mu buhinzi harimo ibibazo bitandukanye birimo ikijyanye n’uburyo bwo kwihutisha gahunda yo gutuburira imbuto mu gihugu ku buryo nta muhinzi wongera kuzibura.
Ati “Mwagombaga kutugaragariza uko gahunda yo gutuburira imbuto mu gihugu iteganyijwe muri iyi myaka itatu n’ingamba zihari zo gukemura ikibazo cy’abahinzi bagerwaho n’imbuto zikererewe [...] Mukagaragaza gahunda ihamye yo gufatanya na Minisiteri y’Ubucuruzi n’Inganda mu rwego rwo gufasha abahinzi kubona umusaruro ku bwinshi, kuwutunganya, kuwugeza ku isoko no kuwuha agaciro gakwiye.”
Depite Uwamariya yavuze ko ubwo we na bagenzi be basuraga Uturere, bakirijwe ibibazo byinshi mu ikoreshwa ry’inyongeramusaruro kandi ko bibangamiye abahinzi.
Ati “Hari ikibazo cy’ifumbire ikoreshwa ku kigereranyo cyo hasi, hakaba ifumbire mvaruganda y’ubwoko bumwe ikoreshwa ku butaka bufite imiterere itandukanye ariko ugasanga niyo ikoreshwa mu gihugu hose, hanyuma hakaba ubushobozi buke n’umubare muke w’abacuruza inyongeramusaruro ku mirenge, bigora abahinzi kubona imbuto n’ifumbire hafi yabo ndetse no ku gihe. Hakaba ubukererwe mu kwishyura abatumiza inyongeramusaruro mu mahanga.”
Hanagaragajwe ibindi bibangamira urwego rw’ubuhinzi birimo kuba nta buryo buhamye bwo gufasha abahinzi muri gahunda ya Twigire Muhinzi kwirinda igihombo, bidindiza itangwa rya Nkunganire.
Agerageza gusubiza bimwe muri ibyo bibazo, Minisitiri wa Minagri, Mukeshimana Gérardine, yavuze ko kuri gahunda yo gutubura imbuto, bihaye imyaka itatu kandi ko mu ngengo y’imari nabyo byashyizwemo.
Yakomeje agira ati “Mu gukemura ubutinde, ingengo y’imari twayijyanye mu Turere binajyanye n’ikibazo cy’ikoranabuhanga mu buhinzi hari gahunda twakoranye na Banki ya Kigali, tuyita Smart Nkunganire, ubu abaturage bari kwiyandikisha, tuzayitangira muri Nyakanga.”
Yunzemo ati “Hanyuma ikoreshwa ry’ifumbire ku kigero cyo hasi n’ubushobozi buke bw’abazibagezaho, icyo dukora, abazibagezaho n’amakoperative buriya barabisaba, icyo twe dukora ni ubukangurambaga, twanashyizeho itegeko ribereka ibyo bagomba kuba bujuje [...] kuba ifumbire ikoreshwa ku kigero kiri hasi byo biterwa n’imyumvire y’abaturage. Hari abumva ko ibyo basaruye byose ari urwunguko, ntibabara ibyo bashoyemo.”
Minisitiri Mukeshimana yanavuze ko abahinzi bagifite imyumvire yo kudafumbira imyaka imwe nk’ibishyimbo, amasaka n’urutoki n’ibindi biba bikeneye ubukangurambaga kugira ngo bamenye ko nabyo bifumbirwa kugira ngo birusheho gutanga umusaruro, naho ikijyanye n’ifumbire ikoreshwa mu butaka bitajyanye, avuga ko atari byo biba byapimwe, ahubwo ari ibyo abantu bakunze kwishyiramo.
Ikibazo cyo gutuburira imbuto mu gihugu, cyanagarutsweho mu mwiherero w’abayobozi bakuru b’igihugu wa 15, aho umwanzuro wa munani wawo ugaruka ku ‘kwihutisha gahunda yo gutuburira imbuto mu gihugu ku buryo mu gihe cy’imyaka itatu, uhereye muri uyu mwaka wa 2018, igihugu cyaba cyihagije mu mbuto zikenewe, kandi hagashyirwa ingufu mu gukorera ifumbire imbere mu gihugu.’
Si ubwa mbere hagaragajwe ibibazo mu rwego rw’ubuhinzi, by’umwihariko ku ikoreshwa ry’inyongeramusaruro nko mu bushakashatsi bwa NISR bwa 2015, bwerekanye ko hakiri icyuho gikomeye mu buhinzi gishingiye ku ikoreshwa ry’inyongeramusaruro.
Bwagaragaje ko abahinzi bo mu Rwanda bagikoresha cyane imbuto gakondo kuruta izatubuwe. Mu bihembwe bitatu by’ihinga by’umwaka ushize, byagaragaye ko abahinzi bakoresheje imbuto gakondo ku kigero cya 84% na 88%; ibintu Minagri yemera ikavuga ko bishingiye ku guhenda kw’izitubuye kuko inyinshi zivanwa mu mahanga.


text:
AMABANGA Y'ABAGORE-IBYO UMUGORE WAWE AGUHISHA II
IBYO CLAUDIA ATABWIRA UMUGABO WE
Claudia,afite imyaka 40 ni umukangurambaga, hashize imyaka 3 ashakanye na Charles w'imyaka 25. Bahuriye muri bar umunsi umwe baraganira,barakundana, nyuma barabana.
"Njya kumushaka yarambeshye, yambwiye ko afite imyaka 29 nyamara yari afite 22! Nyuma y'ukwezi kumwe tubana navumbuye ukuri. Ntiyigeze aterwa ubwoba nuko murusha imyaka. Yumvaga ari inyungu kuba abonye umugore ukuze uzi ubuzima kandi utakijya mu by'abato. Nyamara ntakamenye ko mu buzima bwanjye nari narishwe n'ibiyobyabwenge, nkaza kubivaho mfashijwe n'abaganga. Nta byo nigeze mubwira, narikumubwira iby'iki?"
"Ubu tubanye neza, ariko iyo ngiye gutembera mu mujyi hari igihe ndarayo ndi kumwe n'inshuti zanjye za kera, nkamubeshya ko naraye mu rugo rw'undi mudamu w'inshuti yanjye, ko nta kibazo. Yarabimenyereye!"
"Njye na Charles ntidukunda ibintu bimwe. Njye nkunda kwitemberera muri za Bibliotheques, hari nubwo mba nifuza ko twaganira ibintu byinshi, ariko agatima kakambwira ko afite imyaka 25. Icyatumye mushaka ni uko nari mfite imyaka 37 ntarashaka kandi ndambiwe no kuba njyenyine. Nashatse Charles kuko natekerezaga ko atazantesha umutwe, ko atazivanga mu buzima bwanjye. Ikindi ntiyari azi amateka yanjye. Ariko simbona ko imibanire yacu hari icyo izageraho. Umusore w'imyaka 25 n'umugore w'imyaka 40, ntibikunze kuramba!"
CLAUDIA NA CHARLES
Ibyo umugabo abona
-umugore ukuze uzi ubwenge. Ushobora gutembera akararayo bitewe n'impamvu zinyuranye, ariko yabibwiye umugabo kandi akarara ku nshuti ye y'umugore.
Ibyo umugabo adatekereza ko byabaho
-ko uyu mugore yari yarishwe n'ibiyobyabwenge agakizwa n'abaganga,
-ko uyu mugore amusambaniraho kenshi,
-ko uyu mugore amubona nk'umwana utazi ubwenge.
AMABANGA Y'ABAGORE-IBYO UMUGORE WAWE AGUHISHA II
AMABANGA Y'ABAGORE-IBYO UMUGORE WAWE AGUHISHA II


text:
Iburengerazuba: Basanga kuzirikana intwari byakajyane no kuzireberaho
Imbyino zaranze ibirori  Bakoze umutambagiro bafite amafoto y’intwari z’inyange Abaturage bo mu Turere dutandukanye tw’Intara y’Iburengerazuba basanga kuzirikana intwari bigomba More...
Rulindo: Mu cyumweru cyahariwe intwari abaturage Basabwe kutaba ibigwari.
Abaturage mu rugendo rwo kuzirikana ubutwari bw’abanyarwanda Tariki 22/01/2016 hatangijwe Icyumweru cyahariwe ibikorwa by’indashyikirwa by’intwari z’uRwanda, ku rwego rw’Akarere More...
Muhanga: Umudugudu wa Rutenga hari byinshi ukesha intwari z’u Rwanda
Abayobozi bitabiriye kwizihiza umunsi mukuru w’intwari Bamwe mu batuye umudugudu wa Rutenga mu Karere ka Muhanga barashimira ibyiza u Rwanda rumaze kugeraho rubikesha ubutwari bw’abitangiye igihugu More...
Rwamagana: Abaturage basabwe gusigasira ibyiza byagezweho ku bw’Intwari
Mu birori byo kwizihiza Umunsi w’Intwari z’u Rwanda mu karere ka Rwamagana, byabaye tariki ya 01/02/2015, abaturage basabwe gusigasira ibyiza bamaze kugeraho birimo iterambere n’umutekano, More...
Huye: Félicité Niyitegeka yakuranye umutima wo gufasha
Aho niyitegeka felicite avuka Abaturanyi b’iwabo w’intwari Félicité Niyitegeka, bakaba ari n’abavandimwe be kuko abenshi bagira icyo bapfana mu miryango ya hafi cyangwa ya kure, bavuga More...
Urubyiruko rwaturutse Ngoma rwaje kwigira amateka y’intambara yo kubohoza u Rwanda ku Milindi w’intwari
Nkunzurwanda John yarari kubaha ikiganiro ku mateka yaranze urugamba rwo kubohoza u Rwanda Mu gihe hasigaye iminsi micye ngo abanyarwanda bose bizihize umunsi w’Intwari uba tariki ya 1/2/2015, urubyiruko More...
Karongi: Youth in Ingando thanked for their great works
230youth girls and boys from different sectors of Karongi district, in Ingando (youth camp) that started on 20th November 2011 and ended on 11th December 2011, did remarkable works in Rubengera and are very much More...
Karongi: Urubyiruko rurashimirwa imirimo y’amaboko rwakoze
Abasore n’inkumi 230 baturuka mu mirenge inyuranye y’akarere ka Karongi bari bamaze ibyumweru 3 mu ngando, barashimirwa imirimo y’amaboko bakoze itazibagirana muri Rubengera.Iyi More...
THE ITORERO MADE PERFOMANCE CONTRACT IN FRONT OF THEIR LEADERS.
In the night of the 11th.Dec.2011, the 421‘Intore’ in Itorero at Ndangaburezi site had a concert with some of the leaders of Ruhango district in the performing contract function. This torero is made More...
Ruhango: Intore zataramanye n’abayobozi b’akarere
Muri iri joro ryo ku wa 11 ukuboza  intore zigera kuri 421 zo mu itorero ryo kuri site ya Ndangaburezi zaraye zitaramanye na bamwe mu bayobozi b’akarere ka Ruhango mu gitaramo cy’imihigo. Iri torero More...


text:
Ubwo iki kigo cyitabaga PAC tariki ya 13 Ukwakira ku bijyanye n’imicungire mibi y’ingengo y’imari y’umwaka wa 2014/2015, hagarutswe ku kayabo cyasabye nk’ingengo y’imari ya miliyari 42, izigera kuri 30 zigenewe amasoko ariko na yo agera ku 132 ntakorwe.
Ibyo byatumye Abadepite bagize PAC bahata REB ibibazo bitandukanye, ndetse bamwe bibaza niba iki kigo gikora akazi ko gutanga amasoko gusa.
Depite Kankera Marie Josée yasobanuriye iki kibazo PAC ati “Nyakubahwa Perezida, aba bantu bafite ikibazo mu igenamigambi ry’amasoko kinakomeye nk’uko bigaragara. Bakoze igenamigambi ry’amasoko 140 ahwanye na miliyari 30 bafite ingengo y’imari ya miliyari 42.”
Kankera yakomeje agira ati “Ariko ubundi REB mwatanga amasoko 140 mu mwaka ni ko kazi mukora gusa?”
Nyuma y’uko abadepite bakomeje kugaragaza ibibazo muri ayo masoko, Perezida wa PAC, Depite Nkusi Juvenal yaratangaye.
Ati “Ibi bintu bibaho, muri iki gihugu cyacu, koko se, amasoko 140, 132 ntakorwe, 8 akaba ariyo akorwa. Ubwo mwagiye gusaba ariya mafaranga yo gukora amasoko muzi ibyo mushaka? Ushobora kugera kuri 60, 70, ariko mu masoko 140, umunani akaba ariyo akorwa?”
Ayo masoko 140 REB yari yateganyije ko azatwara asaga miliyari 30 z’amafaranga y’u Rwanda, yakozemo umunani yatwaye asaga miliyari 24 na miliyoni 800.
Nkusi amaze gutangara no kubahata ibibazo, Umuyobozi Mukuru wa REB, Gasana Janvier yavuze ko ayo makosa ndetse n’andi atandukanye yari yagaragajwe mbere bayemeye kandi bayasabira imbabazi.
Ati “Nyakubahwa Perezida [wa PAC], ntabwo nari kubihakana kandi byarabaye.”
Nkusi ati “Ari ukuri, impamvu ushobora kuyibona , urumva byakumvikana gute? Ari wowe ushinzwe gucunga imari y’ikigo baguhaye ngo ukiyobore, ugiye mu ngengo y’imari waka amafaranga y’amasoko 140, ukora umunani gusa ubwo wari uyakeneye?”
Gasana ati “ Hari ahandi yagiye nyakubahwa Perezida. Hari izindi nshingano zavutse hagati aho.”
Nkusi ati “ Izindi utabwiye Umugenzuzi Mukuru w’imari ya leta , ni ibanga ry’akazi?”
Gasana ati “Hari ibintu bishya bijya biza mu ngengo y’imari bigatuma amafaranga akenerwa kugira ngo ajye gukora icyo gikorwa kandi nta yandi azaboneka vuba.”
Aha Abadepite bahise bavuga ko REB yishe amategeko agenga imikoreshereze y’ingengo y’imari, kuko ngo iba yarabimenyesheje inzego zitanga ayo mafaranga zirimo Minisiteri y’Imari n’Igenamigambi(Minecofin), Inteko Ishinga Amategeko ndetse n’Ikigo cya Leta gishinzwe amasoko (NPPA).
Nkusi ati “Ni yo mpamvu nta kwisobanura no gusaba imbabazi wakabaye ufite uvuga ko yakoreshejwe ibindi. Reka atubwire, ayo mafaranga yakoze iki?”
Gasana ati “Yakoze ibintu byinshi bitandukanye Nyakubahwa Perezida.”
Nkusi ati“ Bitagaragajwe ?"
Gasana ati “Hari ubwo hakundaga kubaho kuziba icyuho kigaragara mu nguzanyo na buruse zahabwaga abanyeshuri kandi nta bundi buryo buhari bwo kubona andi mafaranga, bikaba ngombwa rero ko twirebamo hagati yacu uburyo bikorwa muri ayo mafaranga.”
Nkusi “ Igituma se mutabihaye umugenzuzi w’imari ya Leta na Minisiteri y’Imari n’Igenamigambi ni iki?”
Depite Munyangaju Théogene ati “ Munadusobanurire, mugira ushinzwe igenamigambi, mukora igenamigambi rifite ukuri? ibyo bindi se byaje ari ibyihutirwa, ni ikiza cyari cyateye, byaturutse hehe?”
Depite Karemera Thierry na we yungamo ati “ Nyakubahwa Perezida aratubwiye ngo hari ibintu byari birimo scholarship .... ibyo bintu turabizi ko bishobora gusabwa ko bikorwa, ariko hari inyandiko ibiherekeza noneho urwego rubifitiye ububasha rugakora inyandiko ibyemeza.”
Nkusi ati “ Hari ibintu umuntu adashobora kumva. Iyo mu masoko 140 umunani gusa ariyo akozwe, hanyuma Umugenzuzi Mukuru w’Imari ya Leta yaza agasanga nta n ‘ibisobanuro biriho. Ese mu nyandiko zigaragaza icungamutungo mwakoze z’umwaka zari zimeze gute, ibyo ntimwari mubizi?”
Abagize PAC bakomeje kumirwa, kugeza ubwo Nkusi agize ati “Ubwo se noneho tuzabwira iki Inteko yadutumye?”
Depite Karemera ati “Buri mwaka uko baje hano bakagira icyo biyemeje umwaka ukurikiyeho uko bagarutse turakomeza tubona bya bibazo na none. Ibyo biyemeza bibamariye iki? Ni ukugira ngo batwikure imbere bagende, tuvuge ngo biyemeje gukora ibingibi , ahubwo nyuma ukabona bigenda birushaho kuba bibi, aho niho harimo ikibazo .....”
Depite Nkusi yongeyeho ati “ Mugomba kutubwira icyo ayo mafaranga yakoze kuko natwe tugomba kubibwira Inteko Rusange. Ni ibiki yakoze? Twebwe tuzajya imbere y’Inteko duceceke ngo byagenze kuriya, yakoze ibindi?”
Gasana ati “Nyakubahwa Perezida ndasaba ko twaboherereza raporo y’uko amafaranga twahawe mu ngengo y’imari yakoreshejwe, tuvuye aha”
Nkusi ati“ Murayitanga ryari?”
Gasana ati “Muraduha igihe nyakubahwa Perezida, ntabwo tujya kuyikora ni ukwegeranya ibyo twakoze.”
Abadepite bagize PAC bemeye kuzahabwa iyo raporo.
Gasana Janvier yahawe inshingano zo kuyobora REB tariki ya 13 Gashyantare 2015, mu gihe mu ngengo y’imari yarimo gutangwaho ibisobanuro ari iyakoreshejwe hagati ya 2014-2015.


text: None kuri uyu wa gatatu tariki ya 25 Gicurasi 2017 mu murenge wa Mutete Umuyobozi w’Ingabo mu Ntara y’Amajyaruguru Brig. Gen. Eugene Nkubito hamwe n’Umuyobozi w’Akarere bifatanije n’abaturage n’Ingabo zikorera muri uyu murenge mu gikorwa cyo gukora umuhanda Gaseke-Muyanza aho batunganije ibirometero 2 by’umuhanda n’ibiraro 3. Nyuma y’iki gikorwa bagiranye ibiganiro n’abaturage babashimira uburyo bitabira ibikorwa bafashwamo n’Ingabo muri iyi gahunda ya Army Week babasaba kudatezuka ahubwo bagomba gukomereza aho ikazabasigira ibikorwa bigaragara. Mu ijambo rye, Umuyobozi w’Akarere yabibukije zimwe muri gahunda zirimo isuku n’isukura, kwitegura amatora ya Perezida wa Repubulika yo kuwa 3-4 Kanama 2017 no kwitabira gahunda yo gutanga umusanzu w’ubwisungane mu kwivuza bakanahita bajya kongeresha amakarita mbere y’itariki ya 1 Nyakanga 2017. Umuyobozi w’Ingabo Divisiyo ya 2 ikorera mu Ntara y’Amajyaruguru yababwiye ko Ingabo z’Igidhugu zifite inshingano zo gukora ibikorwa bigamije iterambere nyuma y’ibikorwa byo gucunga umutekano. Abaturage bishimiye ibikorwa bamaze kugeraho ku bufatanye n’Ingabo aho bavuze ko bamaze gusana ibiraro 13 kuri 16 bigomba gukorwa bityo bakaba bakemuye ikibazo cy’uyu muhanda wa Gaseke ubahuza na Muyanza yo mu Karere ka Rulindo. Bavuze kandi ko ibi byose babikesha ubuyobozi bwiza ku isonga Nyakubahwa Paul Kagame Perezida wa Repubulika y’u Rwanda bavuga ko bamushyigikiye muri gahunda adahwema kubagezaho. Mu Karere ka Gicumbi hari hateganijwe kubaka ubwiherero 1048 hakaba hamaze kuzura 303, gusana ibiraro 27 byose bikba byarasanwe ubu hakaba hari gukorwa ibindi 6 bitari biteganijwe, guhinga ibijumba mu gishanga cya Gatuna kuri ha 8 ubu ahahinzwe hakaba hangana na ha 5.3. Ibindi bigiye kuzakorwa birimo kubaka ibiraro by’inka 1164, kubaka uturima tw’igikoni 2901, kurwanya indwara ya kirabiranye mu rutoki kuri ha 3.32, kubaka ubuhumbikiro bw’imboga 67, gukorera kawa kuri ha 29 no gukingira amaturo 15,925. Ibindi bikorwa birimo gukorwa n’Ingabo ni ugusiramura ku bushake aho bamaze gusiramura abantu 287 mu minsi 2 batangiye. MUTUMWA Vincent Public Relations, Media and Communication Officer Gicumbi District Tel: +250 788487894 E-mail: mutumwa.vincent@gicumbi.gov.rw


text:
Miss Mutesi Jolly yavuye mu Rwanda n’indege ya saa yine z’ijoro kuwa Gatandatu tariki ya 17 Nzeri 2016, yageze i Frankfurt ku Cyumweru aho agomba guhita abonana n’abayobozi bakuru b’uruganda rwa Sebapharma rukora amavuta atandukanye.
Yabwiye IGIHE ko ibikorwa byo gusura uru ruganda azabimaramo iminsi itatu gusa ubundi akajya mu mijyi itandukanye kuganira n’Abanyarwanda bahatuye kuri gahunda yise ‘Agaciro Kanjye Campaign’.
Iyi gahunda ishingiye ku bukangurambaga no kwigisha urubyiruko binyuze muri uru rugamba rushya rwo gukumira no guca burundu kimwe mu bibazo avuga ko byugarije igihugu cy’abana bo ku muhanda.
Mutesi Jolly azava mu Budage asuye umuryango w’Abanyarwanda bahatuye, azanagera mu Ntara ya Rhenanie Palatinat ifitanye ubufatanye n’uturere two mu Rwanda n’ibindi bikorwa bitandukanye.
Nava mu Budage azerekeza mu bindi bihugu birimo u Buholandi, u Bubiligi n’u Bufaransa mu mijyi itandukanye hose akazaba agirana ibiganiro n’abantu batandukanye barimo abafatanyabikorwa be mu mushinga ‘Agaciro Kanjye Campaign’.
Yavuze ko azava ku Mugabane w’u Burayi ku itariki ya 4 Ukwakira 2016, azahita atangira kwitegura amarushanwa ya Nyampinga w’Isi agomba kuzitabira uyu mwaka.


text:
Uretse kureba filime za Action, gusoma ibitabo no kumva indirimbo, ubwo twaganiraga na Miss Shanitah Umunyana twamubajije niba ajya akunda gusohoka atubwira ko atabikunda n’iyo yagenda ubwo yajyana n’abavandimwe be cyangwa bakaba bajyanye n’ababyeyi kuko yanga cyane kuba yataha atinze.
Miss Shanitah twamubajije umuhanzi akunda mu Rwanda adutangariza ko akunda cyane itsinda rya Active rigizwe n’abahungu batatu ari bo Tizzo, Derek na Olvis. Yagize ati “Njye nkunda cyane itsinda rya Active kuva ku ndirimbo zabo za kera za Uri Mwiza, Lift n’izindi kugeza ku yo baherutse gushyira hanze yitwa Ubaruta. Natangiye kubafana kuva kera njya mfata umwanya nkumva indirimbo zabo.” Yakomeje atubwira ko aba basore batazi ko ari umufaba wabo ukomeye kuko atajya avugana nabo, gusa yizeye ko bizabageraho kuko yadutumye.
Shanitaha afana cyane itsinda rya Active kuva kera
Nk’uko mubizi mu Rwanda irushanwa rikomeye kandi rikunzwe cyane kuko ryegereza abanyarwanda abahanzi bakunda rya Primus Guma Guma Super Star muri uyu uyu mwaka rigiye kuba ku nshuro yaryo ya 8 aho abahanzi 10 bari guhatanira igihembo cyaryo. Nk’uko bamwe mu byamamare bitandukanye bakunze kugaragaza abo bashyigikiye bitewe n’amahirwe babaha yo kwegukana irushanwa.
Miss Shanitah we nta wundi muhanzi ari inyuma utari itsinda afana rya Active kuko riri muri iryo rushanwa. Umunyamakuru wa Inyarwanda.com yamubajije icyo yiteguye gukora mu gushyigikira iryo tsinda, asubiza agira ati “Ahantu hose bazajya muri iri rushanwa rya Primus Guma Guma Super Star ya 8, mbishoboye nzajya njyayo kubashyigikira kuko ni itsinda mfana.”
Itsinda rya Active Shanitah afana yiteguye no kurishyigikira muri Guma Guma
Nk’uko yadutumye, twamutumikiye tubwira abasore bagize iri tsinda ko Miss Shanitah ari umwe mu bafana babo kandi yiteguye kuzabashyigikira mu buryo bwose bushoboka birabanezeza nabo batubwira kumushimira cyane kuko batari babizi ko abafana ndetse batari banaziranye nawe bigeye kure uretse Tizzo uziranye na Shanitah. Bagize bati "Shanitah mumutubwirire ngo Merci cyane kandi akomeze kuryoherwa n'umuziki wacu n'ibindi byiza biracyaza kandi kugira umufana nka we ni iby'agaciro kuri twe."
Mu itsinda rya Active uziranye na Shanitah ni Tizzo gusa


text:
Mwarimu Nyirahabimana Solange wo mu itorero Umurage w’Abera Silowamu arimo ashima Imana yamuhaye umwana, musazawe yavuze ko yamusengeye yapfuye akazuka ariko ubu Imana ikaba yara mushumbushije umugabo w’ umusore myuma yo kubura uwo bari bara shakanye ndetse bamaze kubyaraba abana batatu ubu Imana ikaba inamuhaye undi.
Nyuma yaho abantu bavuze amagambo menshi ko ngo yaba yaramutanzeho igitambo ngo abone imbaraga zo gusengera abantu ubu arashima Imana yo ngeye ku mukiza urupfu ubwo yaragiye kubyara.
Muri aya materaniro yatangiye pastier Xavier avuga amagambo akomeyeagira ati, "Tuzabaho kuko tugomba kubaho"aya ni amagambo umukozi w’Imana Rev Pasiteri Uciyimihigo Xavier avuze, ubwo yatangizaga iteraniro ryo kuri iki cyumwe tariki ya 14/ 01/2018 ahagana mu ma saa tanu n’iminota 10 ku Kinamba ahazwi nko kwa Gakire, abakristo bakaba bazindukiye mu rusengero n’akanyamuneza kenshi aho babyutse bahimbaza Imana ku buryo budasanzwe.
Amateraniro arimo abakristo bakubise bakuzura, ubu pasiteri atangiranye amagambo y’Indirimbo zihimbaza Imana aho iyi ndirimbo ifite amagambo agira ati, "ni ukubera Imana kuba ukiriho n’ukubera Imana" aya magambo bayasubiragamo uko uwateraga yayaririmbaga.
Ahagana saa 11: 26 Umwanya wo Gushima Imana ubanjirijwe na Mwarimu Solange uvuga ko Imana yamukijije urupfu ubwo uwo bari bari kumwe ku gitanda yapfuye we akabyara neza.
Uyu Solange akaba ari mu shiki wa Pasiteri Xavier aho yavuze ko Imana yamukuye kure kuko akimara gupfusha umugabo wwe wa mbere yajyaga apfa bageze mwijoro ariko ubu akaba akiriho kuko ngo bajyaga bavuga ko pasiteri yamutanze ikuzimu kugirango ngo bamuhe imbaraga zo gusengera abantu bafite ibibazo.
Uyu mu mama w’abana ubu bamaze kuba bane yambitswe agatimba ubwo pasiteri yafataga udutimba akatwambika abakobwa n’abafiye mere mu gikorwa yise icyubuhanuzi ubu bamwe bakaba baratangiye kubona abagabo.
Muri uyu mwanya wo gushima Imana pasiteri yatanze impano y’igitenge ayiha umu mama wari uri mu iteraniro Imana yamubwiye ko agiha, ibi byakoze ku mutima abakristo maze bamuhunda gazaho amafaranga abandi bamugurira ibindi bitenge.
UWAHAWE IMPANO NA PASITERI YASHIMYE IMANA
Yagize ati, " Ndi umukene nukuri mbayeho nabi ariko ndashima Imana yampuje n’uyu mukozi w’Imana kuko nkimwumva Imana yamumpereyeho umugisha none anampaye igitenge [yahise arira] mbana n’ubwandu [Bwa SIDA]]ariko Imana ingirira neza umugabo wanjye ntiyaje kuko yari yabuze itike ariko nanjye iyanzanye nayigujije gusa Imana ihabwe icyubahiro".
- Pasiteri yatanze impano y’Igitenge abantu bamuhundagazaho amagaranga
Kanda hano wumve ubuhamya yatanze bwose
Yosuwa 5:14 Nyuma y’ibyakubayeho Imana ije nonaha
Nuko Yosuwa yegereye i Yeriko yubura amaso abona umuntu uhagaze amwerekeye, afite inkota mu ntoki. Yosuwa aramwegera aramubaza ati “Mbese uri uwo mu bacu, cyangwa uwo mu babisha bacu?”
Aramusubiza ati “Oya, ahubwo nje nonaha kubera ingabo z’Uwiteka umugaba.” Yosuwa yikubita hasi yubamye aramuramya, aramubaza ati “Mutware, jyewe umugaragu wawe untegetse iki?”
Nuko umugaba w’ingabo z’Uwiteka abwira Yosuwa ati “Kwetura inkweto mu birenge byawe kuko aho uhagaze aha ari ahera.” Yosuwa abigenza atyo.
Iri reraniro ryaranzwe n’udushya twinshi turimo Imirimo y’Imana ku bantu baryitabiriye kuko hari n’abantu benshi bakiriye agakiza banahabwo umugisha kuko banasizwe amavuta n’Umukozi w’Imana.
- Pasiteri ari kubwiriza ahagaze ku ntebe
- Abantu benshi bakiriye agakiza


text:
Umuryango w’abana bane batuye mu mudugudu w’Ubuzima, Akagali k’Amahoro Umurenge wa Muhima akarere ka Nyarugenge, bavuga ko batewe intimba n’ishavu n’imyanzuro bafatiwe n’ubuyobozi yo gusohorwa mu nzu basigiwe n’ababyeyi, maze igahabwa uwo bita ko ari ‘inshoreke’ ya Se ubabyara, bakaba basaba ko bakumvwa bakarenganurwa ngo kuko bahawe amasaha make bakaba bajugunywe hanze n’utwabo.
Ku gicamunsi cyo kuri uyu wa Kane nibwo ikinyamakuru Ukwezi.com cyageze aho iyi nzu iherereye ubwo ubuyobozi bw’umurenge wa Muhima ndetse na polisi bari baje gusohora aba bana ngo inzu ihabwe uwo bita ko ariwe nyirayo, biza kurangira bidakozwe kubera ko umuhesha w’inkiko atabonetse hafatwa umwanzuro ko iki gikorwa kizaba ejo ku wa Gatanu.
Aba bagiye kwirukanwa mu nzu bashinja ubuyobozi bw’Umurenge wa Muhima kutumva ikibazo cyabo ngo bugisesengurane ubushishozi kubera impamvu zirimo na ruswa bahawe nk’uko babyivugira.
Banagaragaza ko n’ubwo Umuyobozi w’umurenge ari kubasohora mu nzu, ngo bafite icyangobwa cy’Urukiko rw’Ikirenga kibaha uburenganzira bwo kuba muri iyo nzu kuko bayisigiwe n’ababyeyi.
Ibibazo byo muri uyu muryango bishingiye kukuba Se w’aba bana witwa Sekamana Berekimas yarashakanye n’abagore babiri, ariko ngo inzu yabanagamo n’umugore wa mbere [nyina w’aba bana bane ] akaba yarayiraze abana b’umugore wa Kabiri witwa Uzamukunda Rose.
Nyiramana Vestine uhagarariye aba bana bari gusohorwa mu nzu, avuga ko ariyo nyina na Se bashakaniyemo ndetse banayibabyariramo barererwamo bose barakura na n’ubu bakaba bakiyibamo ariko nyina na Se bakaba baritabye Imana.
Yavuze ko se ubabyara yaje kujya kubana n’umugore wa Kabiri nyuma bashaka kubasohora mu nzu yabasizemo, maze bajya kumurega inkiko zitegeka ko batagomba gusohorwa kuko bafite uburenganzira mu mitungo y’ababyeyi.
Nyuma urukiko rwemeje ko aba bana bafite uburenganzira bwo kuba muri iyi nzu, ariko ngo baza gutungurwa n’uko Se yayiraze abana b’umugore wa Kabiri [ariwe banabanaga icyo gihe] ndetse ko banahawe ibyangombwa by’ubutaka bishimangira ko inzu ari iyabo.
Nyiramana yasabye Umuyobozi w’umurenge ijambo avuga ko icyemezo cyabafatiwe kirimo akarengane ndengakamere ngo kuko bizwi neza ko abagiye guhabwa inzu babonye ibyangombwa by’ubutaka habayeho amanyanga .
Yagize ati “Ndagirango mvugire imbere y’aba baturage bose ko ibyo mwakora byose birimo akarengane ndengakamere.Uyu mukecuru nta cyemezo cy’urukiko gisimbura icyo dufite yigeze agaragariza ubuyobozi bwatanze iryo tegeko ryo kuza kutwirukana hano.”
Yanashinje Ubuyobozi bw’umurenge ko buzi ukuri kw’amanyanga yakozwe n’uwo mugore wa Kabiri wa se ariwe Uzamukunda Rose, bukaba budashaka kukugaragaza kubera inyungu bubifitemo.
Yagize ati “ Uyu mukecuru n’abo bana be bajya gukora ayo manyanga yo kwibaruzaho ubwo butaka hari icyemezo cy’urukiko cyari cyarasohotse kigaragaza neza uburyo twebwe twese abarebwa n’uyu mutungo dukwiye kuwubamo. Arabyirengagije. Mwebwe nk’ubuyobozi aho mubimenyeye mwaracecetse ahubwo muri gushyigikira bya bintu byajemo amanyanga. Ese kuki mutabaza umukecuru impamvu yarenze ku myanzuro y’urukiko ahubwo mugakomeza gushyigikira ibyo yabonye asuzuguye imyanzuro y’urukiko cyangwa ayirenzeho?”
Yakomeje avuga ko bakimara kumenya ko inzu babamo yatanzwe mu buryo bunyuranyije n’amategeko ndetse batanabimenyeshejwe, bihutiye kujyana ikirego mu rukiko basaba ko icyo cyemezo cyateshwa agaciro, urubanza rukaba ruzaburanwa tariki 7 Kamena 2018.
Aba bana basabye Umuyobozi w’umurenge wa Muhima, Nkunda Evariste , ko baba baretse kwirukanwa bagahabwa iminsi ngo bitegure ndetse banaburane urubanza maze bamenye imyanzuro y’urukiko ku kibazo barugejejeho, maze gitifu abatera utwatsi ababwira ko bagomba kuba basohotse mu nzu ku munsi w’ejo kuwa Gatanu tariki ya 18 Gicurasi 2018.
Umuyobozi w’Umurenge wa Muhima, Nkunda Evariste wari waje kwirukana aba bana mu nzu, yavuze ko bagomba gusohorwa mu nzu igahabwa Uzamukunda Rose hashingiwe ku mpapuro agaragaza z’uko umutungo umwanditseho.
Ati “Imwe mu mpamvu zitumye aba bana birukanwa mu nzu ni uko icyangombwa kitabanditseho ahubwo kikaba gifite abo cyanditseho mu buryo bwemewe n’amategeko.”
Yavuze ko n’ubwo icyangombwa Uzamukunda Rose afite yaba yarakibonye mu buryo bunyuranyije n’amategeko, ngo kirahari kimwanditseho ariko natahurwa ko yakibonye mu bundi buryo ngo azakurikiranwa nawe ayamburwe.
Yavuze ko aba bana bagomba gusohorwa ku munsi w’ejo mu gitondo, maze bagakomeza bakikurikiranira ikibazo cyabo, urukiko rwazagaragaza ko umutungo ari uwabo bakawuhabwa, aba bagiye kujyamo nabo bagasohorwamo.
Gusa abaturage benshi baturiye aho iyi nzu iherereye bari baje kureba uko aba bana bagiye gusohorwa mu nzu, batangarije Ukwezi.com ko aba bana bari gukorerwa akarengane gakomeye, ngo kuko iyi nzu bayivukiyemo bayirererwamo bayisigirwa n’ababyeyi .
Aba baturage bari bariye karungu bashimangira ko batazarebera ubwo ubuyobozi buzaba busohora aba bana munzu yabo, ngo kuko bafite amakuru y’uko ubuyobozi bwariye ruswa bukaba bushaka kurenganya aba bana.
Nyiramana Vestine ugiye gusohoranwa mu nzu n’abavandimwe be 3
Abaturage bari benshi bari baje kureba uko aba bana basohorwa
Iyi niyo nzu yateje aba bana bagiye gusohorwamo


text:
Guverineri Mureshyankwano yifashishije Bibiliya akangurira urubyiruko gucika ku bunebwe
Guverineri w’Intara y’Amajyepfo Mureshyankwano Marie Rose arasaba urubyiruko rw’abasore n’inkumi rwatangiye urugerero ruciye ingando, gukora rutiganda rugamije kubaka imbere heza.
Uwo muyobozi avuga ko urubyiruko rw’ubu usanga rwitwaza kuvukira mu iterambere rugashishikazwa no gushyira amaboko mu mifuka aho guhaguruka ngo rukore.
Abasore n’inkumi 532 barangije amashuri yisumbuye ni ukuvuga umwe muri buri Kagari mu Ntara y’Amajyepfo, batangiye urugerero ruciye ingando mu Murenge wa Nyagasozi mu Karere ka Nyaruguru Intara y’Amajyepfo.
Guverineri Mureshyankwano avuga ko kuba haratoranijwe umwe mu Kagari, bifite icyo bivuze, kuko iwabo hariyo n’izindi ntore.
Agira ati, “Bivuze ko wowe watoranijwe mu Kagari wagaragaje gukora cyane ku rugerero rw’iwanyu ugamije guteza imbere igihugu. Uyu munsi rero murasabwa kuzasiga Nyaruguru amateka meza y’ibikorwa bazajya babibukiraho”.
Guverineri Mureshyankwano kandi abwira urubyiruko rwatangiye urugerero ruciye ingando ko imyitwarire bazagaragaza mu bikorwa byabo ari yo izabaranga mu buzima bwabo ikabagira abagabo n’abagore babereye imiryango, yemwe n’abayobozi b’ejo hazaza h’igihugu.
Agira ati “Niba uri umusore ushaka kuzavamo umugabo uhamye ugomba kubaha umurimo kandi ukawukora uwukunze na Bibiliya irabivuga. Ibyo kandi ni nako bigomba kugenda niba uri inkumi ishaka kuzavamo umugore wizihiye umuryango”!
“Dore abayobozi b’ingabo bari aha bari gusaza, aba bayobozi b’Uturere nta n’umwe uri munsi y’imyaka 40, ni nde uzabasimbura, si mwebwe? Ibyo bisaba ko mukora cyane kandi mukagira indangagaciro Nyarwanda zisobanutse”
Umuyobozi mukuru wungirije wa Komisiyo y’igihugu y’Itorero Maj. Gen Bayingana Emmanuel yasabye urubyiruko kuzirikana umuco Nyarwanda wubatse igihugu uhereye ku bakurambere, rugaharanira gukomerezaho,aho kurangarira mu by’abanyamahanga.
Agira ati “Abadage n’Ababirigi badutsinze baturusha akantu gato cyane k’ikoranabuhanga kuko bari bafite imbunda, namwe mugomba gutekereza nk’ Inkomezabigwi, icyo mwakora ngo iryo koranabuhanga muryige mushake igisubizo cy’ikibazo kitwugarije, bitabaye ibyo ubwigenge tuvuga ko dufite ntabwo”.
Mu bikorwa urubyiruko ruri ku rugerero ruciye ingando ruzibandaho mu gihe cy’ukwezi, harimo gusana kubaka inzu z’abatishoboye, kubaka ubwiherero n’ibikoni by’inzu, ndetse n’ibindi bikorwa by’iterambere ry’igihugu.
Dukurikire ukanda kuri Like
Ibitekerezo ( 1 )
Muyobozi dukunda njye mbona kuvuga ibyo twiteze ku rubyiruko rw’u Rwanda(intore) bidakwiye gushingira kuri bibiliya ahubwo byashingiye ku ndangagaciro na kirazira by’umuco wacu dukomeyeho. Usesenguye ahubwo wasanga izo bibiliya arizo zifashishijwe mu gusenya ubumwe bwacu maze tugatora ico. Gira u Rwanda n’abanyarwanda.